Тошкентда эски креслоларни подъезд орқали чиқаришга эринган аёл уни 9-қават балконидан улоқтирди — Sof.uz\nЖАҲОН 241,255,740 218,489,986 4,911,701\nТошкентда эски креслоларни подъезд орқали чиқаришга эринган аёл уни 9-қават балконидан улоқтирди\n12.09 22:13 561 Ўзбекистон\nТошкентда аёл тўққизинчи қават балконидан креслоларни улоқтириб юборгани акс этган видео ижтимоий тармоқларда тарқалди. Унда юқоридан тушган кресло уй ёнида турган Spark устига тушишига сал қолганини кўриш мумкин. Пойтахт ИИББ мазкур ҳолат юзасидан расмий маълумот берди.\nУнда айтилишича, воқеа 9 сентябрь куни соат 13:30 да юз берган. Муқаддам судланган 38 ёшли аёл Д.А. маст ҳолда бўлиб, бирор сабабсиз Яшнобод тумани Қорасув кўчасидаги уйнинг 9-қаватидан креслоларни улоқтириб юборган.\nҲолатга аниқлик киритиш учун воқеа жойига профилактика инспектори етиб бориб, аёл билан профилактик суҳбат ўтказган. Суҳбат давомида аёл анчадан буён эски мебелидан қутулмоқчи бўлганини, аммо подъезд орқали чиқаришга эринганини айтган ва қилга ишидан пушаймонлигини билдирган.\nҚайд этилишича, ҳолат туфайли ҳеч ким жабрланмаган. Аёлга нисбатан Маъмурий жавобгарлик тўғрисидаги кодексининг 183-моддаси (майда безорилик) бўйича баённома расмийлаштирилган ва тўпланган ҳужжатлар Яшнобод тумани судига йўналтирилган.\nБугун, 10:48 858\nБугун, 08:14 688\nБугун, 15:13 107 Ўзбекистон\nБугун, 13:30 20 Тиббиёт


Хитойда кўча супурувчилар ишларининг сифати чанг миқдори билан аниқланмоқда\n07:52 / 28.04.2017\nФото People's Daily\nХитойнинг Сиан шаҳрида февралда кўча тозалигининг янги стандартлари ишлаб чиқилди.\nКўча супурувчилар ишининг самарадорлигини тўғри баҳолаш учун шаҳар кўчалари ҳар бири тегишли стандартларга жавоб берувчи учта тоифага бўлинди. 1-тоифадаги кўчаларда бир квадрат метр майдонда 5 грамм чанг, 2-тоифадагиларда 10 грамм ва 3-тоифадагиларда 20 грамм чанг бўлишига йўл қўйилади.\nЯнги қоидалар доирасида кўчаларни текшириш огоҳлантиришсиз амалга оширилмоқда. Текширув вақтида назоратчилар квадрат метр келадиган жойни ўраб, ундан чанг йиғиб, сўнгра унинг оғирлигини ўлчашган.\nАгар кўча ифлос деб топилса, уни тозалашга жавобгар кўча супурувчи жарима очкоси олади. Учта жарима очкоси кўча супурувчининг ишдан бўшатилишига ва унинг раҳбариятининг интизомий жавобгарликка тортилишига сабаб бўлади.\nКўча супурувчиларнинг ўзлари бу ғоядан унчалик хурсанд эмаслар. Ван Гуанхайнинг айтишича, у кўчалар озодаликнинг стандартларига мос келиши учун меъёридан ортиқча ишлашига тўғри келмоқда. У 3-тоифадаги кўчаларни эрталабки соат 4 дан кечки соат 6 гача супуради.\nЯнги қоидалар ижтимоий тармоқ фойдаланувчилари томондан ҳам танқидларга учради. Фойдаланувчилардан кўпчилиги кўча супурувчиларга нисбатан адолатсизлик қилингани ҳақида гапиришган. Уларнинг фикрича, атроф-муҳитнинг ифлосланиши муаммоси кўчаларни тозалаш жараёнини машаққатли, тинимсиз ишга айлантиради.\nСианда ҳаво ифлосланиши даражаси ўртача 153 га тенг. Ҳаво сифати индексига кўра, 0 дан 50 гача даража меъёр ҳисобланади.\nШаньдун, Хэбэй вилоятлари ва Чжунвэй шаҳар округи ҳам шундай қоидаларни жорий қилмоқчи.


БУ КУНДА АМАЛ БОРУ, ҲИСОБ ЙЎҚДИР, ЭРТАГА ЭСА ҲИСОБ БОРУ, АМАЛ ЙЎҚДИР\nБугун дунё мўмин-мусулмонлари раҳмат ва мағфират эшиклари очиладиган, яхши амаллар учун беҳисоб савоблар ёзиладиган Рамазон ойи фазилатларидан баҳраманд бўлиш умидида рўза тутмоқдалар. Албатта, бундай улуғ кунларда исломий маърифат акс этган китоблардан олинган билимларнинг қалбга юқиши ҳам осон бўлади. Шу мақсадда Шайх Муҳаммад Содиқ Муҳаммад Юсуф ҳазратларининг "Ҳадис ва Ҳаёт" туркумидаги "Ислом ва иймон" китобидан лавҳаларни эътиборингизга ҳавола қилаяпмиз.\nУшбу туркумдаги китобларнинг аҳамияти шундаки, шайх ҳазратлари дин арконларини эндигина ўрганишга киришганлару тақвода анчадан буён собитқадамлар учун бирдай қулай, бирдай тушунарли қилиб ёзган. Мисол учун, ҳадис, унинг ровийси, ҳадисда келтирилган жумлалар изоҳи, биз ундан қандай хулосалар олишимиз мумкинлиги батафсил шарҳланади. Ўйлаймизки, сиз ҳам ҳикматларга бой ушбу китоб мутолаасидан четда турмайсиз.\nИбн Умарда уламоларга хос бўлган бир хислат бор эди. Агар инсонлар бирор нарсада жоҳиллик қилсалар, уларга адоватларини зоҳир қилмас ёки жавобни узиб қўймас эдилар. Агар билмайдиган нарсалари тўғрисида сўралса, дарҳол "Билмайман" деб айтар эдилар.\nИнсоният босиб ўтган йўл, қилиб кўрган тажрибалар Исломсиз мақсадга етиб бўлмаслигини кун сайин кўрсатмоқда.\nИнсониятнинг якка илоҳий маъбудга эътиқод қилишга муҳтож эканини ҳам тажриба кўрсатди. Худосизлик нима экани, қандай балоларга гирифтор қилиши синаб, татиб кўрилди. Кўпхудолик ҳам фойда бермаслигини ҳамма тушуниб бормоқда. "Аллоҳнинг ўғли бор, Аллоҳ уч шахс - ота, ўғил ва муқаддас руҳларнинг қўшилишидир", деб даъво қилганлар ҳам ҳозирда ўзларининг ақийдалари нотўғри эканини тушуниб етмоқдалар.\n"Муҳаммадур Расулуллоҳ" эса ўзининг инсон ҳаёти учун нақадар зарурлигини аниқ аён этди. Инсоният учун Пайғамбаримиз соллаллоҳу алайҳи васалламдек ўрнак бўларли зот, йўлбошчи қайтиб туғилмади. Бу ҳозирги кунда ҳар дамда, ҳар қадамда сезилиб турибди. Инсон ўрнак олиши учун ўзи ихтиёр қилган шахслар фойда бермаяпти. Хаёлда тўқиб олинган сохта ибратлар ҳам иш бермай қўйди. Бугунги кунда айниқса, Муҳаммад соллаллоҳу алайҳиссаломга душман бўлган ғарб юртларида у зот соллаллоҳу алайҳи васалламнинг шахсларига эҳтиёж кучайиб бормоқда.\nАввалроқ буюк инглиз ёзувчиси Бернард Шоу: "Агар Муҳаммад пайғамбар тирик бўлганида, бизнинг ҳаётий муаммоларимизни бир пиёла қаҳва устида ҳал қилиб берар эди", деган бўлса, яқинда ғарблик мутахассислар кишилик тарихида инсониятга энг кўп фойда келтирган юз киши рўйхатини тузиб чиқиб, унда Муҳаммад соллаллоҳу алайҳи васалламни биринчи ўринга қўйдилар. Бу ерда гап моддий фойдалар ҳақида кетмоқда. Шундай экан, мусулмонман, деб юрганлар ўзларининг Пайғамбарлари билан ҳар қанча фахрлансалар арзийди. У кишидан ҳар нарсада ўрнак олишлари, ҳар ишда у зотнинг суннатларига амал қилмоқлари зарур.\nБугунги кунда "Рўза"нинг фойдасини рўза нималигини билмайдиган халқлардан сўраш керак. Улар асрлар давомида ўзлари учун руҳий, жисмоний соғлик манбаини излаб, сон-саноқсиз тажрибалар ўтказиб, бу нарса "ихтиёрий очлик"да эканини милодий йигирманчи асрнинг охирига келибгина тушуниб етдилар. Ислом эса бу нарсани мусулмонларга бундан ўн беш аср муқаддам исботлаб қўйган ва ибодат сифатида буюрган эди.\nУмар ибн Хаттоб тўрт халифанинг иккинчиси, ҳақ билан ботилни ажратиб, "Форуқ" лақабини олган, жаннатга кириши башорат қилинган ўн саҳобанинг бири. Илк бор "Амирал муминин" лақабини олган халифа. Исломга Расулуллоҳ пайғамбар қилиб юборилишининг олтинчи йили кирдилар. Олдин бу динга қарши бўлиб, бир-икки бор Расулуллоҳни ўлдиришга ҳам қасд қилдилар. Лекин Аллоҳ бу кишини Ислом динига ҳидоят қилиб қўйди. Бу зот Исломга киришларидан бир-икки кун олдин Расулуллоҳ:\n"Аллоҳим, Исломни Умар билан қувватлагин", деб дуо қилдилар. Аллоҳ пайғамбарининг дуосини қабул қилиб, ҳазрати Умарни Исломга ҳидоят қилиб қўйди.\nАллоҳга иймони бор одам: "Ҳар бир ишим-қилмишимни Аллоҳ кўриб турибди", деган ишонч ила яшайди. Шунинг учун у фақат Аллоҳга хуш келадиган ишларни қилиб яшайди.\nАллоҳга иймони бор одам: "Ҳар бир гапимни Аллоҳ эшитиб турибди", деган ишонч билан яшайди. Шунинг учун доимо ўзидан яхши овоз, гап, сўз ва маънолар чиқишига ҳаракат қилади.\nАллоҳга иймони бор одам: "Ҳар бир нарсамни Аллоҳ ҳисоблаб турибди, қиёмат куни сўроқ-савол қилади", деган ишонч билан яшайди. Шунинг учун доимо яхшилик қилиб, ёмонликдан қочади.\nАллоҳга иймони бор одам: "Тавбани фақат Аллоҳ қабул қилади", деган ишонч билан яшайди. Шунинг учун ҳам, ўзидан хато ўтса, дарҳол тавба қилишга, чин қалбдан афсус чекишга, ўша хатони такрор қилмасликка шошилади.\nАллоҳга иймони бор одам барча яхши фазилатларни ўзида жамлашга, барча разолатлардан четда бўлишга ҳаракат қилади. Бу эса ҳар бир инсон учун, ҳар бир оила учун, ҳар бир жамият учун ва бутун инсоният учун ўта муҳим нарсалар эканини одамлар кўриб-билиб турибдилар.\nҲа, агар золим ўз зулмига жавоб бермаса, ёлғончи-фирибгар ўз ёлғони, фириби билан давр суриб қолиш пайидан бўлаверса, хуллас, ҳамма бу фоний дунё матоҳи учун ҳар қандай ёмонликдан, ифлосликдан қайтмаса, бу дунё қандай дунё бўлади? Кучсизлар, мазлумлар, бечораларнинг ҳоли нима кечади? Ҳаёт кечириш ўз-ўзидан чексиз азобга айланиб, жамиятда ноумидлик, лоқайдлик ва ўзини-ўзи ўлдиришлар кўпаймайдими?\nМазкур бало-офатлардан қутулиш учун кишилар инсофли, диёнатли, тўғрисўз бўлишлари, барча ёмонликлардан қайтишлари лозим. Ёмонликдан қайтиш учун эса охират кунига иймон албатта лозим.\nАнас ибн Молик розияллоҳу анҳунинг ўзлари айтадилар: "Расулуллоҳ соллалоҳу алайҳи васаллам бирор қилган ишимни нимага бундай қилдинг ёки буюрган ишимни нега қилмадинг, деб сўрамас эдилар. Балки "Аллоҳнинг хоҳлагани бўлади, хоҳламагани бўлмайди", дер эдилар".\nАли каррамаллоҳу важҳаҳунинг ниҳоятда чиройли бир сўзлари борки, у бизларга ўрнак бўларлидир: "Менинг қўрқадиган нарсам ҳавои нафсга тобе бўлиш ва узун орзулар қилишдир. Ҳавойи нафсга тобе бўлиш ҳақдан қайтаради. Узун орзулар эса охиратни эсдан чиқартиради. Огоҳ бўлинглар, бу дунё орқада қолиб кетади. Охират эса олдингизга чиқиб, кутиб олади. Сизлар охиратнинг боласи бўлинглар, дунёнинг боласи бўлиб қолманглар. Бу кунда амал бору, ҳисоб йўқдир, эртага эса ҳисоб бору, амал йўқдир".\n"Аллоҳ сизга шифо берсин", деганларида, Абу Ҳурайра:\n"Аллоҳим, Сенга йўлиқишимни севдим, Сен ҳам Сенга йўлиқишимни сев", дедилар.\n"Мўминларнинг иймони комилроғи хулқи яхшироғидир. Сизларнинг яхшиларингиз хотинларига яхшилик қиладиганларингиздир", дедилар.\n...масжидга турли одамлар қатнайди. Уларнинг қатнаши ҳам турлича бўлади. Кимдир риё учун қатнайди. Унинг қатнаши риёга боғлиқ бўлади. Риё ҳосил бўлмаган ондаёқ масжидга қатнашдан тўхтайди. Яна бири мунофиқлик юзасидан қатнайди. Яъни Ислом ривож топиб, мусулмонлар кўпайганда, ишлари юришиб, гаплари ўтиб турганида ўзини мусулмон қилиб кўрсатиш учун қатнайди. Ушбу омил йўқ бўлиб, мусулмонлар синовга учраган, қийинчиликда қолган куни улар ҳам масжидга келишни йиғиштирадилар. Учинчилари жосуслик учун қатнайдилар ва жосуслик топшириғини адо этиб бўлганларидан сўнг улар ҳам масжидга қатнашни йиғиштирадилар.\nЧин қалбдан аҳд қилган одамгина холис ибодат учун доимий равишда масжидга қатнайди.\nУмумжаҳон Исломга чақириш куллиясига янги ўқишга келган пайтим эди. Бирдан қалбга васваса тушиб, бўлмағур фикрлар хаёлга ўралашиб қолди. Дунё кўзимга тор кўриниб, ҳеч нарса татимайди. Бировга айтишнинг иложи ҳам йўқ. Бу ҳолат бир неча кун давом этди. Сиқилиш, ташвиш юқори чўққисига етди. Ана шундай оғир дамда кўзим Ҳаким Термизийнинг араб тилидаги "Муридлар одоби" китобига тушди. Муаллифи Термизий бўлгани учун "Ватандошимиз экан", деб, китоб дўконидан харид қилган эдим. Китобни қўлга олдим. Тўғри келган жойини очиб, ўқий бошладим. У ерда васваса ҳақида гап борар эди. "Муриднинг қалбига васваса тушса, яхшилик аломати, деб билсин. Чунки шайтон уни йўқлаб қолибди. Одатда, шайтон обод бўлаётган қалбларни васваса қилишга уринади. Хароба қалблар шундай ҳам унинг мулки ҳисобланади, овора бўлиб, уларни васваса қилиб ҳам ўтирмайди. Шайтон обод қалбларни хароба қилиш умидида уларга васваса қилади. Уриниб-уриниб, ниятига эриша олмагач, ташлаб кетади", дейилган эди.\nИслом инсондан бирор нарсани таклиф қилган бўлса, уни ҳайвонлик даражасидан чин инсонлик даражасига кўтариш учун таклиф қилган, холос. Ислом ўз таклифлари билан инсонни фаришта даражасига кўтаришни кўзлаган эмас. Шунинг учун Ислом таклифларини оғир дейдиган, унга амал қилишни қийин дейдиганлар инсоннинг ҳайвонлик даражасида қолишини ёқтирувчилардир.\nРасули акрам соллаллоҳу алайҳи васалламга савол бердилар:\n"Қандай амал Аллоҳ учун энг маҳбубдир?"\nРасулуллоҳ бу саволга:\n"Оз бўлса ҳам, давомлиси", деб жавоб бердилар.\nҲа, Исломда давомсиз кўп амалдан кўра, давомли оз амал яхшидир. Чунки Ислом яхшиликнинг доимий бўлишини хоҳлайди.


Юрак хуружи таҳдид солаётганидан...\nЮрак хуружи таҳдид солаётганидан дарак берувчи асосий белгилар\n2019-07-29 15:41 438\nЮрак хуружи бутун дунёдаги ўлим ҳолатларининг асосий сабабилигича қолмоқда. Ҳар йили 700 мингдан зиёд киши юрак билан боғлиқ муаммолар натижасида ҳаётдан кўз юммоқда. Энг ёмони, бу ўлим ҳолатларининг аксариятини ўз вақтида шифокор ёрдамида олдини олиш мумкин. Ҳатто оддий профилактика ҳам бунда ёрдам беради. Танамиз махсус сигналлар орқали юракдаги муаммолардан огоҳлантиради. Афсуски, бу белгиларга ҳамма ҳам эътибор беравермайди. Don'tPanic сизларга юрак хуружи таҳдид қилаётганидан бир ой олдин дарак берувчи энг муҳим белгилар ҳақидаги маълумотлар билан бўлишди. Бу хақида “Соф” нашри хабар бермоқда\nҚорин бўшлиғидаги оғриқ, овқат еган ёки емаганингиздан қатъи назар, жиддий муаммоларга ишора қилаётган бўлиши мумкин. Кўнгил айниши ва қориннинг дам бўлиши ҳам юрак хуружи белгиларининг энг кенг тарқалган белгиларидан ҳисобланади. Юрак хуружи олдидан кузатилувчи ошқозон оғриғи қисқа муддатли ва такрорий характерга эга бўлади. Шундай ҳолатга дуч келсангиз, дарҳол тез тиббий ёрдам хизматини чақиринг.\nНафас қисиши ва тартибсиз нафас олиш юрак хуружига тахминан 6 ой қолганда кузатилади. Аксарият бу огоҳлантирувчи белгига жисмоний машқларнинг етишмаслиги ёки аксинча, зўриқиш деб қараб, эътибор бермайди. Қандай нафас олаётганингизга эътиборли бўлинг. Агар давомли равишда нафасингиз қисаётганини сезсангиз, шифокорга кўринишингиз керак.\nҒалати, лекин факт: кутилмаганда ва кескин соч тўкилиши юрак касалликларининг юқори хавфга эга ташқи кўрсаткичи ҳисобланади. Бу белги кўпинча 35 ёшдан ошган кишиларда кузатилади. Соч тўкилиши шунингдек доимий стресс натижасида юзага келадиган кортизол гормони кўрсаткичларининг ошиши билан ҳам боғлиқ. Ўзингиз тушуниб турганингиздек, бузилган асаб тизими яхшиликка олиб келмайди.\nАритмия ва тахикардия\nЮрак билан боғлиқ муаммоларнинг энг яққол белгиси шулар бўлса керак. Аритмия (юракнинг бетартиб уриши) ёки тахикардия (юрак уриши тезлигининг ошиши) одатда кутилмаган ваҳима билан бошланади. Агар юрак хуружи яқин бўлса, аритмия 2-3 дақиқа давом этади. Ҳолдан тойиш кузатилиб, бош айланади.\nҲаддан зиёд кўп терлаш\nҲаддан зиёд кўп терлаш юрак хуружидан эрта огоҳлантириш ҳисобланади. Бу кун ёки туннинг исталган вақтида рўй бериши мумкин. Бундан ташқари, сиз грипп белгиларига ўхшаш белгиларни сезишингиз мумкин - ҳатто ҳарорат кўтарилишигача. Агар шамолламаган бўлсангизу эрталабга бориб чойшабингиз намланаётган бўлса, шифокорга мурожаат қилишни кечиктирманг.\nTezkor xabarlar bilan Telegram kanalda tanishib boring\nПутиннинг "душман"и қамоқдан касалхонага кўчирилди\n29.07.2019 15:38 353\nDisney касса йиғимлари бўйича рекорд ўрнатди\n30.07.2019 08:57 258\n30.08.2019 13:56 125\nАтамбоевнинг мол-мулкига тақиқ қўйилди\n17.08.2019 14:54 144\n27.07.2019 21:00 375\n© 2019 - UNISET. Барча ҳуқуқлар ҳимояланган.


Топ-100 энг яхши иш берувчилар ОАВда эълон қилинади | NORMA.UZ\nТоп-100 энг яхши иш берувчилар ОАВда эълон қилинади\nВазирлар Маҳкамасининг 29.12.2017 йилдаги 1036-сон “Янги иш ўринлари ташкил этиш ва аҳолини иш билан таъминлашда фаол иштирок этаётган иш берувчиларни ижтимоий рағбатлантириш чора-тадбирлари тўғрисида”ги қарори тасдиқланди.\nЭслатиб ўтамиз, ушбу қарор лойиҳасини олдинги шарҳларимиздан бирида ёритганмиз.\n2018 йилдан бошлаб иш берувчилар учун «Ижтимоий масъулият ва самарадорлик» умумий номи остида рейтинг тизими ва танловлар жорий этилади. Уларнинг доирасида янги иш ўринларини фаол ташкил этаётган, шунингдек, аҳолини иш билан таъминлаётган иш берувчилар рағбатлантирилади.\nБироқ ҳужжатнинг тасдиқланган таҳрири лойиҳага қараганда айрим ўзгартиришларга юз тутди.\nЖорий этилаётган «Ижтимоий масъулият ва самарадорлик» рейтинг тизими доирасида амалга ошириладиган чора-тадбирларни молиялаштириш Меҳнат вазирлигининг Бандликка кўмаклашиш давлат жамғармаси ва ССПнинг маблағлари ҳисобидан амалга оширилади.\nЛойиҳа билан таклиф этилган республика танловининг 5 та номинацияси 4 тага ўзгартирилди:\n«Ташкилотда ёшларга оид фаол сиёсатни амалга оширгани учун».\nРейтингга киришни хоҳлайсизми – буюртманома беринг\nРейтинг ҳар йили тузилади, календарь йил уни аниқлаш учун ҳисобот даври ҳисобланади. Иш берувчилар рейтингини тузиш методикаси 2 ой муддатда тасдиқланади.\nБу – муҳим! Рейтингда ташкилий-ҳуқуқий шаклидан қатъи назар, Ўзбекистонда турли фаолият соҳаларида фаолият юритаётган иш берувчилар иштирок этишлари мумкин.\nИштирок этиш учун 15 августгача Меҳнат вазирлигига ҳужжатлар пакетини тақдим этиш зарур:\nрейтингда иштирок этиш учун буюртманома;\nбелгиланган шакл бўйича ҳисобот давридаги ва олдинги йилнинг шу давридаги ўз фаолияти кўрсаткичлари тўғрисида ахборот;\nиш берувчининг ижтимоий масъулияти амалиётини тасдиқловчи мавжуд ижтимоий дастурлар тўғрисида маълумотнома ёки бошқа ахборот (жамоа шартномалари, ахборот буклетлари, фотосуратлар ва бошқа материаллар);\nиш берувчининг ўз фаолияти кўрсаткичлари тўғрисидаги статистик ахборотни ошкор этишга расмий розилиги.\nҲужжатлар қоғоз ва электрон шаклда тақдим этилади.\nЭксперт комиссияси ғолибларни аниқлайди\nҲар йили камида 7 кишидан иборат таркибда тузиладиган эксперт комиссияси рейтинг якунларини сарҳисоб қилиш билан шуғулланади. Унинг таркибига Давлат статистика қўмитаси, ССП, касаба уюшмалари Федерацияси ва Ёшлар иттифоқи вакиллари, шунингдек, бошқа вазирликлар ва идоралар, хўжалик бирлашмалари вакиллари киритилади.\nҲар бир иш берувчи бўйича рейтинг якунлари фаолиятнинг ҳар бир кўрсаткичи бўйича тўпланган баллар сонини жамлаш йўли билан ҳар йили 1 октябргача сарҳисоб қилинади. Иш берувчиларнинг ҳар бир гуруҳи бўйича 1-6-ўринларни эгаллаган ғолиблар аниқланади. Улар фахрий сертификатлар билан тақдирланади.\nТанловларнинг бориши Ўзбекистон Миллий телерадиокомпанияси томонидан кенг ёритилади. Уларнинг иштирокчилари ва ғолиблари тўғрисидаги материаллар республика ҳамда маҳаллий ОАВда, шу жумладан электрон ОАВда жойлаштирилади. Шунингдек, энг яхши ташкилотларнинг «ТОП-100» рейтинги ОАВда эълон қилинади.\n«Ижтимоий масъулият ва самарадорлик» республика танлови ва ҳудудий танловлар тўғрисидаги низомлар бир ой муддатда ишлаб чиқилади ва тасдиқланади.\nҲужжат Қонун ҳужжатлари маълумотлари миллий базасида расман эълон қилинди ва 5.01.2018 йилда кучга кирди.


Навоий кон-металлургия комбинати тасарруфидаги “Уй-жойдан фойдаланиш каммунал бошқармасига қарашли 5-сонли УЖФИда фаолият юритаётган қуйи бўғиннинг ҳисобот-сайлов йиғилиши бўлиб ўтди. Унда бошланғич ташкилотнинг 2017 йилдаги фаолияти сарҳисоб қилиниб, 2018 йилдаги иш режаси тасдиқланди.\n–Партия дастурий мақсадларни аҳоли орасига тарғиб қилиш, партиянинг жамиятда обрўси ва нуфузини оширишда қуйи бўғинларнинг ўрни катта, – дейди БПТ етакчиси Рамиз Нормаев. – Шу боис қуруқ тадбирбозликдан қочиб, аҳоли, айниқса, тадбиркор ва фермерлар билан ишлашга, уларни ўйлантираётган муаммоларни имкон қадар тезроқ ҳал этишга ҳаракат қиляпмиз. Зеро, қуйи бўғинлар ва партия депутатлик гуруҳлари бирлашган жойда аҳолини ўйлантираётган масалалар жойида ҳал этилиши шубҳасиз.\nЙиғилишда бошланғич партия ташкилот фаолияти қониқарли деб топилиб, Рамиз Нормаев БПТ раислигига яна қайта сайланди.\nO‘zLiDeP Навоий шаҳар


Афғон сайловларида қонунбузарликлар рўй бергани ҳақида хавотир бор\nАфғонистон расмийлари шанба кунги парламент сайловида берилган овозларни санашни бошлади.\nАфғонистон Сайлов комиссияси шанба куни бўлиб ўтган парламент сайловида берилган овозларни санашни бошлади. Овозларни тўлиқ санаб бўлиш ва қонунбузарлик тўғрисидаги шикоятларни кўриб чиқиш учун бир неча кун вақт кетиши мумкинлиги айтилмоқда.\nАфғонистон Сайлов комиссияси расмийлари шанба куни бўлиб ўтган парламент сайловларида йиғилган овозларни санашни бошлади.\nСайлов ғолибларини аниқлаш ҳаракатлари бораётган бир кезда бу тадбирни бузишга уринган Толибларнинг ҳужумларига оид маълумотлар ҳам ойдинлашмоқда.\nАфғонистон Ички ишлар вазирлигга кўра, ҳозирга қадар аниқлаган маълумотларга кўра, шанба куни мамлакат бўйлаб амалга оширилган ҳужумлар чоғида камида 11 фуқаро ва 3 полициячи қурбон бўлган. 33 жойда бомба портлаган, 63 марта ракета ҳужуми уюштирилган.\nШунингдек, сайлов комиссиясининг ўғирлаб кетилган уч ходимининг жасадлари топилди. Йигирмадан ортиқ ходим эса овоз бериш чоғидаги зўравонликлар пайтида жароҳатлангани хабар қилинди.\nАйни айтда НАТО ҳарбийлари шанба куни тадбир чоғидаги қурбонлар сони бундан кўпроқ — 22 нафарни ташкил этгани, улар орасида хориж аскарлари ҳам борлигини айтмоқда.\nАфғонистон расмийларига кўра, парламент сайлови чоғида кузатилган зўравонликлар сони ўтган йили бўлиб ўтган президентлик сайловидагига нисбатан озайган.\nАммо, шундай таҳдидлар остида сайловчиларнинг сайловдаги иштироки қандай бўлганига оид расмий рақамлар ҳали эълон қилингани йўқ. Рақамлар овозлар санаб бўлинганидан сўнг ойдинлашиши кутилмоқда.\nАйни пайтда сайлов чоғида сохтакорликка йўл қўйилганига оид хавотирлар ҳам бор. Мамлакатда мустақил тарзда жамоат сўровлари ўтказиб борадиган "Озод ва эркин сайловлар" жамғармаси эълон қилган баёнотда сайлов сифати борасида жиддий хавотирлар билдирилган.\nТашкилот раҳбари Жондод Спингар баъзи вилоятларда сохта варақалар билан қутилар тўлдирилгани, бир кишининг бошқалар номидан овоз бергани ва балоғат ёшига етмаганларнинг овоз бергани қайд этилганини маълум қилди.\n- Агар шу таҳлит қонунбузарликларга оид шикоятлар мавжуд механизмлар асосида қонуний йўл билан кўриб чиқилмаса, бу сайловнинг ҳаққонийлигига жиддий салбий таъсир кўрсатиши мумкин, деди Афғонистондаги Озод ва эркин сайловлар жамғармаси раҳбари.\nАммо Афғонистон Сайлов комиссиясининг шикоятлар билан ишлаш бўлими раҳбари Сайёд Мурод Шарифий бу масалада нисбатан некбинороқ фикрда эканини айтмоқда.\n- Шу пайтгача қабул қилинган аризалар — барчаси жам қилинган тақдирда ҳам — сайловнинг ҳаққонийлигига путур етказади, деб ўйламайман. Аммо, шундай бўлса-да, бу ҳақда ҳали аниқ бир гап айтишга эрта, деди Афғонистон Сайлов коммисияси расмийси.\nҲозирга қадар БМТ, НАТО ва Европа Иттифоқи расмийлари Толибларнинг таҳдидларига қарамай, мамлакатда режалаштирилган парламент сайловлари ўтказилганини олқишлади.\nЖумладан, БМТ Бош котиби Бан Ки Мун афғонистонлик сайловчиларни "жасорати ва журъатли қарори" учун олқишлади.


Делегацияга ташкилотнинг Марказий Осиё бўйича тадқиқотчиси Стив Свердлов раҳбарлик қилмоқда\nЎзбекистон Ташқи ишлар вазирлиги Human Rights Watch халқаро инсон ҳуқуқларини ҳимоя қилиш ташкилоти делегацияси Тошкентга борганини хабар қилди. Расмий хабарда айтилишича, делегация ҳукумат идоралари, суд, прокуратура ва куч ишлатар органлар вакиллари билан учрашувлар ўтказади.\nСтив Свердлов Озодлик радиосига берган суҳбатида Абдулазиз Комиловнинг бу баёноти ўзи ва ташкилот учун янгилик бўлганини айтганди.\n- Бу каби баёнотларнинг берилиши Ўзбекистонда “музларни эритиш” каби муҳим жараённи бошлашга уриниш бўлаётганидан дарак беради. Ўзбекистонга БМТнинг инсон ҳуқуқлари Олий Комиссарининг ташриф қилгани, ҳозирча қоғозда бўлса ҳам суд ислоҳотини ўтказишга ҳаракат бўлаётгани бизни қувонтирмай қўймайди, - деганди Стив Свердлов.


"ЧИДАСАНГ - ШУ" БИЛАН УЗОҚҚА БОРИБ БЎЛАДИМИ?\nЁхуд соатига "пул туғадиган" майдонлар нега бирданига "туғмай" қўяётгани хусусида\nАна шу мини стадион деганлари зап чиқди-да! Илгари кўпчилик ёши катталар қош қорайгач телевизор қаршисидан нари кетмас, ёшлар эса ҳали у ерда, ҳали бу ерда тўпланиб, бекорчиликдан бери келмасди. Ўз-ўзидан бундай ҳолатда катталар орасида қон босими, юрак касалликлари, ёшлар орасида эса жиноят, ҳуқуқбузарликлар кўпайиши тайин эди. Энди эса мини майдонлар бор жойларга бир қаранг, ёшу қарини кўрасиз.\nҚизиқувчию қўлловчилар ҳам керагича. Албатта, бу иштиёқ, спортга бўлган рағбат 5-10 йилда ўз мевасини ҳам беради. Кичик миқёсда тобланган-пишган йигитлар ҳали жаҳон майдонларида тўп суриши шубҳасиз. Ривалдо, Роналдиньо, Муҳаммад Салоҳ каби юзлаб юлдузлар ҳам кўчада тўп тепиб-тепиб, кейин машҳур бўлиб кетган-да.\nБироқ ҳозирги мавзумиз бу ҳақда эмас.\nГап шундаки, "миллионлар ўйини" кичик майдонларда урфга кирмоқда, юртимизнинг турли бурчакларида, олис қишлоқларда ҳам спортнинг мазкур турига қизиқувчилар, шуғулланувчилар истаганча топилади. Аммо ана шу авжга тескари равишда турли ҳудудларда сиз суратларда кўраётган манзаралар ҳам кўпайиб бораётгани ғалати.\nҲувиллаган, тўшамалари йиртилган, тешилган, ери чўккан, қаровсиз, бу яқин ўртада шуғулланувчилар тугул, эгалари ҳам қадам босмаган майдонлар...\nКузатишларимизга кўра, бугунги кунда бундай майдонларда бир соат тўп суриш нархи 40 мингдан 70 минг сўмгача. Одатда ўйинлар кечки салқинда бўлишини ҳисобга олсак, стадион эгасига бир кунда ўртача 5-6 соат учун 200-250 минг сўм фойда келади, бир ойда эса 5-6 миллиондан кам бўлмайди.\nШундай экан, фойда аниқ ва мўмай экан, қаровсиз, абгор аҳволдаги майдонлар қаердан пайдо бўлаяпти?\nБу ҳақда мутахассислардан сўраб-суриштирсангиз, улар тўшаманинг сифатсизи ётқизилгани, ё бўлмаса, тагидаги зичловчи қисм мустаҳкам бўлмагани, чим гранулалари маълум вақтда ташлаб турилмаганини сабаб қилиб кўрсатишади. Буям нотўғри эмас.\nАммо асосий сабаб биргина шумикан?\nАна шундай майдонларда бир-икки марта тўп сурган, бевосита иштирокчи, кузатувчи сифатида шуни айтиш мумкинки, ушбу йўналишга ҳам маркетинг керак. Чунки ҳозирча айрим ҳудудларда рақобат у қадар кучли эмас ва мижозлар билан "чидасанг - шу" қабилида ишлайдиган стадион эгалари кўп топилади.\nЯъни нимага "чидаш" керак? Оддийгина кийим алмаштириш, ювиниш хоналари йўқлигига, ақалли ичимлик суви келтирилмаганига, майдонда бирор ноқулайлик юзага келса, узоқ йиллар ўзгармай туришига, йилнинг фақат очиқ-сочиқ кунлари тўп суриш мумкинлигига ва ҳоказо...\nШундай стадионлар ҳам борки, қурувчиларнинг "маҳорати" билан "уровень" олинмай, қия қилиб қурилган ва у ерда бир-икки ўйнаб, оёғидан мадори кетган киши қайтиб бориши даргумон.\nБошқалари эса аҳоли яшаш пунктлари билан бақамти жойлашганки, тунги вақтда тўпиллаётган товуш ҳеч кимга ёқмаслиги аниқ ва бундай жойда майдондаги рақибга қарши кураш билан бирга, ташқаридаги кишилар билан муросаю мадорани тенгма-тенг олиб бориш тақозо этилади...\nСтадион қурилаётганда нега шу омил ҳисобга олинмайди? Яқинда қишлоғимизда ана шундай мини стадион ёнгинасида 2 сотихли турар жойларга пойдевор ташланганини кўриб, кўпчиликда таажжуб пайдо бўлди. Стадион-ку аввалдан бор эди, аммо улардан 5-6 метр наридан уй қурилиши нимаси? Бундай ҳолатда ё уйдан, ё стадиондан воз кечиш керак бўлади, наҳотки шуни ўйлашмаса?!\nТўғри, ҳозирча қишлоқларда битта-яримта мини стадионлар бўлгани ва рақобат йўқлиги учун зарур, бирламчи шароитларни яратишга у қадар шошилишаётгани йўқ. Шаҳарда эса рақобат борлиги сабаб шароити ва ҳолати бошқаларига нисбатан ҳамин-қадари табиий равишда "саф"дан тушиб қолаяпти. Майдон кўпайиб, одамларда танлаш имкони бўлаяпти ва ҳамма ўзини ўшандай стадионларга ураяпти. Талабга мос таклиф беролмаётганларда эса қаровсиз, абгор аҳвол ҳукмрон.\nХўш, бизга шу керакми? Албатта, йўқ. Қани ҳамма спорт масканлари кўнгилдагидек ишласа, тўлаган пулингизга яраша кўрган манфаатингиз ҳам шунга яраша бўлса?!\nШаҳарнинг қоқ ўртасида бўла туриб, абгор аҳволга келган, қулф осилгану, тешилган симтўрлари орасидан бемалол кириб-чиқиш мумкин бўлган айрим майдонларни кузатиб (шунақасини "Геолог" спорт-соғломлаштириш мажмуаси ва вилоят почтаси идораси томонда учратасиз), уларнинг эгаларига стадион эмас, каттагина ерни банд қилиб қўйиш муҳимга ўхшайди, деган ўйга ҳам борасан киши...


Ўзбекистон терма жамоаси ҳал қилувчи ўйинларга 10 кун қолганида йиғин бошлайди\n13:34 / 05.08.2017\nЎзбекистон миллий терма жамоаси ЖЧ–2018 турнирига саралаш босқичининг сўнгги икки ўйинига тайёргарлик кўриш мақсадида 20 августдан Тошкентда ўқув-машғулотлар йиғинига киришади. Бу ҳақда ЎФФ расмий сайти хабар тарқатди.\nЙиғин доирасида миллий терма жамоа 25 август куни пойтахтда Қирғизистон термасига қарши ўртоқлик ўйинида майдонга тушади. Бош мураббий Самвел Бабаян мазкур ўйинга қайси футболчиларни таклиф қилиши кейинроқ маълум қилинади.\nМаълумот учун, Ўзбекистон терма жамоаси ЖЧ–2018 турнирига саралаш босқичи доирасида 31 август куни Ухань шаҳрида Хитой, 5 сентябрь куни эса Тошкентда Жанубий Корея билан ўйнайди.


Ўзбекистонда «GetContact» айғоқчи дастури нима сабабдан «Telegram»дан ўзиб кетди? » Новости Узбекистана сегодня: nuz.uz\nНовости Узбекистана → Фан ва технология → Ўзбекистонда «GetContact» айғоқчи дастури нима сабабдан «Telegram»дан ўзиб кетди?\n01-03-2018 12:10 0 814 Рейтинг0 Чоп этиш\nЎзбекистонда «GetContact» айғоқчи дастури нима сабабдан «Telegram»дан ўзиб кетди?\n«GetContact» мобил дастури «AppStore Uzbekistan» онлайн дўконида кўчиришлар сони бўйича биринчи ўринга чиқди. Узоқ вақтлардан буён биринчи поғонани «Telegram» мессенжери эгаллаб келаётган эди. Бу ҳақида «Spot» нашрига таяниб «Дарё» хабар берди. GetContact фойдаланувчининг рақами дўстларининг телефонида қандай ёзилганини текшириш имкониятини берувчи дастур эканлиги айтилмоқда.\nБундан ташқари, мобил дастур ягона маълумотлар базасини тўплаб, бунинг натижасида номаълум рақам аниқловчиси сифатида ишлаши мумкин.\nФойдаланувчиларнинг қайд қилишича эса, аслида дастур ижтимоий тармоқларни текшириб, натижаларни тасодифий тартибда чиқариб беради.\nGetContact фойдаланувчилик келишувида ишлаб чиқарувчилар тўпланган маълумотларни учинчи шахслар билан бўлишиш ҳуқуқига эга эканлиги очиқ-ойдин айтилган. Масалан, дастур телефон рақамлари, ижтимоий тармоқлардаги аккаунтлар, электрон почта, SMS-хабарлар ва қўнғироқлар ҳақидаги маълумотларга эга бўлади.\nОхир-оқибат ишлаб чиқувчилар ахборот ўғирлаш билан шуғулланиши маълум бўлди. АҚШнинг AppStore дўконида дастур ўнлаб салбий тақризлар олган, уларда дастур маълумот ўғирлаши қайд этилган.Февраль ойида дастур Қозоғистонда блокланган. Ҳозирда эса GetContact бошқа мамлакатларда ҳам рейтинглар бошига келмоқда.


ТАРБИЯНИНГ ЁШЛАР ХАЁТИДАГИ ЎРНИ — Zamaxshariy.uz\nТАРБИЯНИНГ ЁШЛАР ХАЁТИДАГИ ЎРНИ\n16 июля, 2017 admin Без рубрики\nШахс бўлиш учун одам, албатта, тарбияланиши керак. Таълим- тарбиясиз, ҳаётдаги яхшилик ва ёмонликни билмасдан, уларни фарқламасдан туриб, одамнинг шахс бўлиб шаклланиши мумкин эмас.\nМустақил Ўзбекистонимизнинг келажагига ғоявий асос бўладиган миллий мафкурани шакллантириш ва ёшларни бой маданий меросимиз, тарихий қадриятларимизга ҳурмат, Ватанга муҳаббат, истиқлол ғояларига садоқат руҳида маънавиятли қилиб тарбиялашимиз ҳозирги куннинг долзарб вазифаларидан биридир. Жамиятимизнинг ҳар томонлама ривожланиши ва амалга оширилаётган ислоҳотларнинг муваффақияти аҳолининг, айниқса ёш авлоднинг ақлий, ахлоқий, ҳуқуқий билими, тарбияси, жисмоний соғломлиги, эстетик маданияти ва маънавиятининг юксак даражада шаклланганлигига боғлиқ. Ёшларимизнинг ҳар томонлама камолга етиши, маънавиятли баркамол шахс сифатида шаклланиши ҳамда уларнинг жамият ҳаётида фаол иштирок этишлари бевосита, уларга бериладиган мақсадли ва тўғри ғоявий таълим- тарбияга асосланади.\nҲозирги кунда мамлакатимиз дунё тан олаётган мустақил давлатлардан бирига айланмоқда. Шундай экан, унинг келажаги ва равнақи истиқлол ғояси асосида таълим-тарбия олаётган мустақил ва теран фикрлайдиган маънавиятли баркамол ёшлар қўлидадир. Шахс бўлиш учун одам албатта, тарбияланиши керак. Таълим-тарбиясиз, ҳаётдаги яхшилик ва ёмонликни билмасдан, уларни фарқламасдан туриб, одамнинг шахс бўлиб шаклланиши мумкин эмас. Таълим-тарбия, яхши-ёмоннинг фарқига борадиган даражага етишиш эса узоқ вақт талаб қилиши, ҳатто, инсоннинг умри охирига қадар давом этиши мумкин. Демак, ҳар қандай одамни ҳам, бу дунёда бош кўтариб юрган ҳамма инсонларни ҳам шахс деб атай олмаймиз. Бу номга сазовор бўлишнинг ўз талаблари, мезон-ўлчовлари бор. Бу талаб-мезонлар ичида маънавий-маърифий мезонлар муҳим ўрин эгаллайди. Беихтиёр Юртбошимизнинг «Юксак маънавият – енгилмас куч» китобидан қуйидаги сатрлар кўз ўнгимизда жилоланади:\n“Ҳар қайси ота-она, устоз ва мураббий ҳар бир бола тимсолида аввало шахсни кўриши зарур. Ана шу оддий талабдан келиб чиққан ҳолда, фарзандларимизни мустақил ва кенг фикрлаш қобилиятига эга бўлган, онгли яшайдиган комил инсонлар этиб вояга етказиш –таълим-тарбия соҳасининг асосий мақсади ва вазифаси бўлиши лозим».\nЮртбошимиз ота-оналар, устоз ва мураббийларга «ҳар бир бола тимсолида аввало шахсни кўриш зарур»лигини уқтирмоқда. Бутун таълим-тарбия мана шу имкониятни рўёбга чиқаришга, жисм-у жонимизда яшириниб ётган шу қобилиятни кашф қилиб, уни такомиллаштиришга қаратилмоғи лозим. Бошқача айтганда, ҳар бир инсон туғилишиданоқ тайёр шахс бўлмайди. Эркин ва мустақил, чуқур ва кенг фикрлаш, ҳамма нарса тўғрисида холис мушоҳада юритиш, ҳаётда онгли турмуш кечириш эса инсонни комиллик – мукаммалликка элтади.\nДавлатимиз томонидан барча ёшларга катта эътибор берилмоқда. Мамлакатимиз ёшларга кўрсатаётган бу каби ғамхўрликлар, аввало Республикамизда вужудга келган иқтисодий-сиёсий ва маънавий-мафкуравий муҳитнинг соғломлашуви, миллий ҳаёт тарзи ва миллий фикрлаш тарзининг тикланишига, ёшларга эса бурч ва масъулият ҳиссини ошишига асос бўлмоқда. Юртимизнинг эртанги кунига ишонч билдираётган, айниқса, унинг келажаги учун тинмай ўқиб изланаётган иқтидорли талабаларимиз, истеъдодли ёшларимизда, ижтимоий кайфият, миллий урф-одат ва анъаналарга бўлган муносабатларининг юксак даражада шаклланиши жамиятимизнинг келажакдаги равнақини таъминлайди.\nДунёда нарса ва ҳодисаларнинг сон-саноғи йўқ. У тўғрисида ҳар бир фан ўзининг илмий қарашларини илгари суради. Илмнинг бўлса, чек-у чегараси йўқ. Яъни, нарса ва ҳодисалар моҳиятини ўрганиш мангу давом этаверади. Ўз фикрига, шахсий қарашига эга бўлмаган,айтаётган гапи ёки қилаётган иши учун жавоб бериш масъулиятини ҳис қилмайдиган одам шахс деган юксак мавқега кўтарила олмайди. Ана шундай одамлар тўпланиб «оломон»ни, «тўда»ни ҳосил қилади. Ҳар қандай мамлакат ва уни ичдан бузмоқчи бўлган ёвуз ниятли кучлар айнан шу оломон тўдани ҳосил қилишни, унинг вайронкор кучидан ўз манфаатлари йўлида фойдаланишни ўйлашади. Улар кишиларни мустақил, эркин фикрлашда чалғитадиган ўзларининг бузғунчи ғояларини, мафкураларини тиқиштиришади, ўз домига тушган ёшларни, ҳатто, бошқача ўйламаслиги ўзига ўргатилган ақидалардан четга чиқмасликка қасам ҳам ичиришади. Сохта «оммавий маданият» тарғиботчиларининг нияти ҳам шунга ўхшаш. Улар инсоннинг ҳайвоний ҳис-туйғуларини қўзғатувчи томошалари кучи ва таъсири билан жамиятда шахсларни йўқ қилиб, одамларни ҳеч нарса тўғрисида жиддий ўйламайдиган, нимани эшитса ёки кўрса, шуни ортидан кўр-кўрона эргашиб кетаверадиган оломонга айлантиришни истайдилар. Ҳар икки ҳаракат ҳам, охир-оқибатда, халқ, миллат устидан ўз ҳукмронлигини ўрнатиш, унинг тақдирига эгалик қилиш, бойликларини талаш ва ёвуз ниятларни кўзлайди. Демак, ҳар биримиз ҳар қандай нарса ва ҳодиса тўғрисида ўзимизнинг мустақил фикримизга эга бўлишимиз, уни ҳимоя қила олишимиз бизни кўплаб ёмонликлардан асраб қолади. Шундагина биз турли бузғунчи фикрлар, ғоялар таъсирига тушиб қолмаймиз, вайронкорликка даъват этувчи кимсалар ортидан эргашмаймиз. Ўзлигимизни, миллийлигимизни, келажагимизни сақлаб қоламиз. Эркин ва мустақил, чуқур ва кенг фикрлаш ўз-ўзидан пайдо бўлиб қолмайди. Бунинг учун одам кўплаб билимларни ўзлаштириши ақл-у идрокини бойитиши, кўникма ва тажрибалар орттириши талаб этилади. Эзгу фазилатлар эса кўча-кўйда эмас, балки маърифат даргоҳларида – таълим-тарбия ўчоқларида ўзлаштирилади.\nЮртбошимиз яна бир муҳим қоидани таъкидлайдилар:“Таълимни тарбиядан тарбияни эса таълимдан ажратиб бўлмайди – бу шарқона қараш, шарқона ҳаёт фалсафасидир”. Мазкур қарашга, чинакам ҳаёт фалсафасига амал қилибгина жамиятда комил инсонни вояга етказиши мумкин. Бизнинг халқимиз илмли, кўп нарсани биладиган кишиларни ниҳоятда ҳурмат қилади, қадрлайди. Бундай кишиларга маҳалла-кўйда ҳам, меҳнат жамоаларида ҳам, ёр-у дўстлар орасида ҳам алоҳида эътибор, диққат қаратилади. Лекин фақат битта шарт билан: агар ўша билимли, кўп нарсани биладиган киши, аввало, инсонгарчиликни ҳам билса, олган таълими тарбиясига мос келса, айтаётган гапи билан қилаётган иши ўртасида тафовут, зиддият бўлмаса. Энг муҳими – ўша одам фақат олим бўлишнинггина эмас, одам бўлиш илмини ҳам мукаммал эгаллаган, бошқаларга ҳурмат ва эъзоз кўрсатиш тажрибасини ҳам ўзлаштирган бўлса. Маънавиятли ёшлар ўз Ватанини, халқини севиш ва уларни эъзозлаш, ўтмиш аждодлари томонидан яратилган моддий ва маънавий маданиятни билиш ва у билан фахрланиш туйғуси ҳамда уларни асраб авайлаш муҳим вазифа эканлигини англаб етди. Албатта, ана шу вазифаларни амалга оширишда мураббий, ўкитувчиларнинг талаба ёшлар билан олиб бораётган узлуксиз таълим-тарбиявий ишлари яхши натижа бермокда.\nЖамиятимизнинг асосий мақсади ҳам Ватанга, халқига, миллатига фидокор мустақил фикрлайдиган, ҳар бир масалани онгли равишда масъулият билан ҳал қиладиган, изланувчан маънавиятли баркамол фарзандлар ўстириш, уларни жисмоний ҳам маънавий-ахлоқий жиҳатдан мукаммал қилиб тарбиялаш ва билимли, маърифатли кишилар этиб вояга етказишдан иборат. Демак, ана шундай иқтидорли талабалар, маънавиятли ёшларгина юртимизнинг таянчи бўлиши ва порлоқ келажагини яратишини мумкин.\nМана шу орзу қилган яхши ниятларимиз бугуннинг ўзида ўз самарасини бера бошлади. Буни барчамиз гувоҳи бўлмоқдамиз. Келажакда бу ислоҳотлар биз таълим-тарбия бераётган соғлом ва баркамол ўқувчи талабаларнинг маънавиятли инсон бўлиб жамиятга кириб бориши тобора кўпайиб боради ва бу вақти келиб янада яққолроқ кўринади.\nШовот тумани “Қори Эшон бобо” масжиди имом-хатиби\nPrevious Post:ВАТАН СОҒИНЧИ ИМОНЛИЛИК БЕЛГИСИ\nNext Post:СОҒЛОМ АВЛОД ТАРБИЯСИ – МУҚАДДАС БУРЧИМИЗ.


24 сентябр 2020, Тошкент вақти: 06:26\nТермиз туманидаги Учқизил қўрғонининг Янгиҳаёт маҳалласида яшовчи ака-ука 31 яшар Қурбонгелди ва 42 яшар Амонгелди Примқуловлар 21 декабрь куни маҳалладоши 33 яшар Равшан Беганчиевни ўз уйларига чақириб, уриб ўлдирган.\nБу ҳақда Озодликка хабар берган термизлик манбага кўра, ака-ука Примқуловлар жиноят изларини яшириш мақсадида жасадни ўзларининг томорқасига кўмишган:\n“Мен ҳам шу маҳаллада яшайман. Ака-укаларни яхши танийман. Каттаси Амонгелди ўтириб чиққан. Милицияда ишлайдиган танишимдан билишимча, 21 декабрь куни кечқурун ака-укалар уйларида арақ ичишади. Кейин Амонгелди укасига Равшанни чақириб кел деб буйруқ беради. Қурбонгелди Равшанни чақириб келганидан сўнг ака-ука уни қўл-оёғини боғлаб ўлгунча уриб тепадилар. Жасадни эса ҳовлисининг чеккароқ жойига кўмишади”, деди манба.\nТермиз туман ҳокимиятида ишлайдиган Озодлик манбаси ҳам шундай воқеа бўлганини тасдиқлади:\n“Бу одамларнинг орасида нима гап-сўз ўтганини, нега ака-укалар Равшанни ўлдиришганини туман прокуратураси тергов қилмоқда. Экспертизада ишлайдиган танишимнинг айтишича, жасад уч кундан сўнг 23 декабрь куни Примқуловлар томорқасидан кавлаб олинган. Жасаднинг қўл-оёғи қаттиқ боғланиб, уриб тепилган. Марҳум ички аъзолар жароҳатидан вафот этган. Ҳозирча бу қотилликнинг сабаблари ҳақида ҳеч нарса дея олмайман. Шуниси аниқки, қотилликда гумонланаётганлардан бири Амонгелди Примқулов аввал икки марта озодликдан маҳрум қилинган эди. Яқинда қамоқдан чиқиб келган эди”, деди ҳокимият мулозимларидан бири.\nУнинг айтишича, қотилликда гумонланган ака-укалар ҳибсга олинган ва улар Ангор тумани ички ишлар бўлими вақтинча сақлаш изоляторига юборилган (Термиз тумани ички ишлар бўлимида вақтинча сақлаш изолятори мавжуд эмас – таҳририят).\nЎзбекистонда фуқаролар томонидан ваҳшиёна қотилликлар содир этиш ҳолатлари кўп бўлмасада, учраб туради.\nЖумладан, яқинда Наманган вилояти Норин туманида она, келин ва неварани каналга чўктирган қотиллар гуруҳи судланиб, улар 15 йилдан 25 йилгача озодликдан маҳрум этилди.\nЎтган йилнинг декабрь ойида Тошкент вилояти Бўка туманининг Ачамайли файз маҳалласида истиқомат қилган 60 ёшлардаги эр-хотиннинг чавақланган жасадлари бошқа маҳалладаги тутқаторлар орасидан топилган эди.


16 май куни Ўзбекистонда қандай об-ҳаво кузатилади?\n14:25 / 15.05.2017\nТошкент. Республика Гидрометеорология марказининг хабар беришича, 16 май куни пойтахтда ҳаво ўзгариб туради, ёмғир ёғиб, момақалдироқ бўлиши мумкин. Шарқдан секундига 5-10 метр тезликда эсаётган шамол секундига 12-17 метргача кучайиш эҳтимоли бор. Кечаси 20-22, кундузи 30-32 даража иссиқ бўлади.\nҚорақалпоғистон Республикаси ва Хоразм вилояти. Ҳаво ўзгариб туради, айрим жойларда ёмғир ёғиб, момақалдироқ бўлиши мумкин. Шарқдан секундига 7-12 метр тезликда эсаётган шамол баъзи жойларда секундига 15-20 метргача кучайиш эҳтимоли бор. Кечаси 15-20, кундузи 25-30 даража иссиқ бўлади.\nБухоро ва Навоий вилоятлари. Ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 20-25, кундузи 30-35 даража иссиқ бўлади.\nТошкент, Самарқанд, Жиззах ва Сирдарё вилоятлари. Ҳаво ўзгариб туради, айрим жойларда ёмғир ёғиб, момақалдироқ бўлиши мумкин. Шарқдан секундига 7-12 метр тезликда эсаётган шамол баъзи жойларда секундига 15-20 метргача кучайиш эҳтимоли бор. Кечаси 17-22, кундузи 27-32 даража иссиқ бўлади.\nҚашқадарё ва Сурхондарё вилоятлари. Ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 20-25, кундузи 33-38 даража иссиқ бўлади.\nАндижон, Наманган ва Фарғона вилоятлари. Ҳаво ўзгариб туради, айрим жойларда ёмғир ёғиб, момақалдироқ бўлиши мумкин. Шарқдан секундига 5-10 метр тезликда эсаётган шамол баъзи жойларда секундига 15-20 метргача кучайиш эҳтимоли бор. Кечаси 15-20, кундузи 25-30 даража иссиқ бўлади.\nРеспубликанинг тоғли ҳудудлари. Ҳаво ўзгариб туради, айрим жойларда ёмғир ёғиб, момақалдироқ бўлиши мумкин. Шарқдан секундига 7-12 метр тезликда эсаётган шамол баъзи жойларда секундига 15-20 метргача кучайиш эҳтимоли бор. Кечаси 10-15 даража илиқ, кундузи 18-23 даража иссиқ бўлади.


Декларациянинг Ўзбекистон бузмаётган моддаси йўқ\n15 май 2021, Тошкент вақти: 13:09\nБМТ Бош ассамблеяси томонидан 1948 йил 10 декабрда қабул қилинган Умумжаҳон инсон ҳуқуқлари декларацияси 16 йил муқаддам Ўзбекистон ҳукумати томонидан ҳам эътироф этилган эди.\nАммо Ўзбекистонда декларацияда кафолатланган инсон ҳуқуқларининг деярли барчаси поймол этилаётгани айтилади.\n“Ҳар бир инсон эркинлик ва шахсий дахлсизлик соҳиби бўлиши керак”,- дейилади декларациянинг 3-бандида.\nЎзбекистонинг Қашқадарë вилоятилик сиëсий қочқин Дўстназар Худойназар мамлакат фуқаролари туғилиши биланоқ тажовузга дуч келишини айтар экан: “Қанақа шахсий дахлсизлик ҳақида гап бўлиши мумкин!? Ҳеч қанақа рухсатсиз уйингга ИИБ ходимлари бостириб кириб тинтув ўтказаверади”,- деди.\nУнинг айтишича, ўзбекистонликларнинг мамлакат ичида ва ташқарисида эркин ҳаракатланиш тўғрисида декларацияда белгилаб қўйилган ҳуқуқи ҳам доимий бузилади. Улар ҳатто ўз ҳудудида ҳам милиция томонидан тўхтатилади ва қаерда рўйхатда туриши ҳақида ҳисоб беришга мажбур қилинади.\n“Декларацияда фуқаронинг юртини тарк этиш ва қайтиб келиш ҳуқуқи кафолатланган. Аммо Ўзбекистон ўз фуқароларининг четга чиқиш ҳуқуқини чекловчи ОВИР (Хорижга чиқиш, келиш ва фуқаролик бўлими) тизимига эга дунёдаги кам сонли мамлакатлардан биридир”,- дейди Д.Худойназар.\nШунингдек, Д.Худойназарнинг таъкидлашича, ўзбекистонликларнинг тинч намойишлар ўтказиш ҳуқуқи ҳам умуман тан олинмайди. Ўзбекистонда бундай намойишлар умуман тақиқлаб қўйилган.\nДекларациянинг 4-моддасида эса ҳеч бир шахс қулликда ëки тутқунликда яшаши мумкин эмаслиги белгилаб қўйилган.\nАммо ўзбекистонлик фуқаролар орасида тутқунлик нималигини жуда яхши биладиганлар кўплаб топилади.\n“Мени Ўзбекистондаги қулфурушлар Россияга қул қилиб сотди. Уч ой қурилишда бетон қордим. Бир амаллаб қочиб қутулдим. Ўзбекистонда иш имкони бўлса, шу ҳолга тушармидим”,- дейди Ўзбекистон фуқароларидан бири.\nУмумжаҳон инсон ҳуқуқлари декларациясининг 5-моддасига кўра, ҳеч бир киши қийноқларга дучор қилинмаслиги керак.\nБундан беш йил аввал БМТнинг қийноқлар бўйича махсус маърузачиси Тео ван Бовен Ўзбекистонда бўлиб, мамлакатда қийноқлар мунтазам қўлланиши ҳақида хулоса берган эди.\nБМТнинг қийноқлар бўйича амалдаги махсус маърузачиси Манфред Новак орадан беш йил ўтиб ҳам Ўзбекистонда қийноқлар вазияти оғир бўлиб қолаётганини билдирди.\n“Биринчидан, Ўзбекистонда қийноқлар мунтазам қўлланиб келингани борасида ҳеч кимда шубҳа бўлмаслиги лозим. Бу ҳақда фақат Тео ван Бовен эмас, кўплаб ҳукумат ва ноҳукумат ташкилотлар мустақил манбаларга таяниб ҳисоботлар берган. Иккинчидан, Ўзбекистон ҳукуматининг бу борада чоралар кўраётгани ҳам вазият чатоқ бўлганидан дарак беради. Агар муаммо бўлмаганида чора кўришнинг ҳожати қолмасди. Демак, расмий Тошкент қийноқлар борлигини очиқ бўлмаса-да, билвосита тан олганини айтиш мумкин. Ҳозир энг асосий масала ҳукумат чоралари қай даражада самарали бўлганини баҳолашдир. Айтишим керакки, ҳукумат қанча чора кўрмасин, мунтазам қўлланиб келинаётган қийноқлар муаммосини бир кунда ҳал этиб бўлмайди. Яъни қандайдир қонунларни қабул қилишнинг ўзи кифоя эмас, бу муаммони ҳал этиш учун сиёсий партиялар ва ҳуқуқ-тартибот идоралари расмийларининг бу борадаги қарашларига ва мутасаддиларнинг жавобгарлик ҳақидаги ёндашувларига таъсир ўтказиш керак. Шунинг учун бу каби чораларнинг самарасини кўриш учун давомли ва ҳар томонлама чоралар кўрилиши шарт”,- деди Манфред Новак.


Бироқ қонунни билмасликни баҳона қилиш ҳеч бир шахсни жавобгарликдан қутқариб қолмайди. Жумладан, божхона чегараси орқали олиб ўтилаётган товарларни декларацияда кўрсатмаслик ёки нотўғри декларациялашга уринганлар белгиланган тартибда жавобгарликка тортилади.\nТошкент вилояти божхона бошқармаси ходимлари ва ҳуқуқни муҳофаза этувчи бошқа идоралар вакиллари ҳамкорлигида “Ўзбекистон” темир йўл чегара божхона постида аниқланган навбатдаги қоидабузарлик содир қилувчилари ҳам шундай йўл тутиб адашганлардан. Яъни Самарқанд вилоятида яшовчи Б. Мамараимов номига Хитойдан келтирилган 2 та юк контейнерида йўл-юк кузатув ҳужжатларига кўра, аслида 50 тоннадан ортиқ оғирликдаги қурилиш моллари ҳамда авто эҳтиёт қисмлари бўлиши лозим эди. Аммо жўнатма ишончли вакил ва холислар иштирокида кўздан кечирилганида, улардан бирига 24 турдаги кийим-кечаклар ортилгани маълум бўлди. Дастлабки ҳисоб-китобларга қараганда, мазкур товарларнинг тахминий қиймати 2 миллиард 230 миллион сўмдан зиёдни ташкил этади.\nИккинчи контейнерда ҳам худди шундай ҳолат кузатилди. “Уддабуронлар” тегишли ҳужжатларда кўрсатилмаган, қиймати 203 миллион сўмликдан зиёд кийим-кечаклар ҳамда турли қурилиш молларини мамлакатимиз ҳудудига олиб кирмоқчи бўлишган. Шу йўл билан қонунбузарлар 786 миллион сўмликдан ортиқ божхона тўловларини тўлашдан қочишга уринишган.\nАйни пайтда мазкур ҳолат юзасидан Ўзбекистон Республикаси Жиноят кодексига мувофиқ иш қўзғатилган.\nУмуман, жорий йилнинг ўтган даврида Тошкент вилояти божхона бошқармаси инспекторлари ҳуқуқни муҳофаза этувчи бошқа идоралар вакиллари билан ҳамкорликда 3,6 мингга яқин божхона қоидабузарликларини аниқлашди. Натижада қиймати 20 миллиард сўмликдан ортиқ товар-моддий бойликларининг ноқонуний олиб кирилишига чек қўйилди.\nМазкур рукндаги бошқа мақолалар: « Самарқандда «112» тизими жорий этилади Маҳалла ислоҳотларда янада фаол иштирок этади »


сана : 23-02-2018 / Янгиликлар, Саломатлик\nЗоминлик Ёрбек энди қинғир иш қилмайдиган бўлди\nсана : 23-02-2018 / Жамият, Жиззах янгиликлари\n-Мен Зомин тумани, Даштобод шаҳрида яшовчи Бурхонжон Комилов билан қалин ўртоқ бўлиб қолдим. У мени Жиззах Давлат педагогика институтига ўқишга киритиб қўйишни ваъда қилди, - деб ёзади ўз аризасида шаҳар ИИБга "Заргарлик" маҳалласида яшовчи Ёрбек Хужумов.\nсана : 23-02-2018 / Янгиликлар, Жамият\n2017 йилда Ўзбекистон Республикаси "Жисмоний ва юридик шахсларнинг мурожаатлари тўғрисида”ги Қонунни бузган ташкилотлардаги масъул шахслари аниқланди.\n«Ислом динини рўкач қилиб террорчи бўлиш, бошқа оқимларга кириш ўзбекистонликларга ярашмайди».\nсана : 23-02-2018 / Видео, Саёҳат\nДунёнинг 32 йирик шаҳрида яшовчи 15 минг киши орасида сўровнома ўтказиш асосида Time Out саёҳатлар учун энг жозибали шаҳарлар рейтингини тузди.\nсана : 23-02-2018 / Маданият, Мақолалар\nсана : 23-02-2018 / Янгиликлар, Спорт\nБир ҳафта олдин Бутунжаҳон бокс серияси мусоабақаларида иштирок этаётган «Uzbek Tigers» жамоаси фаолиятини тугатиши ҳақидахабарлар тарқалди.\nсана : 23-02-2018 / Жиззах янгиликлари, Солиқ хабарлари\nЎзбекистон Республикаси Президентининг 2017 йилнинг 8 августдаги "Ҳудудларни жадал ижтимоий иқтисодий ривожланишини таъминлашга доир устувор чора-тадбирлар тўғрисида”ги қарори ижроси доирасида Фориш тумани 4-секторида кенг кўламли ишлар амалга оширилмоқда.\nсана : 23-02-2018 / ОАВ, Солиқ хабарлари\nKUN.UZ таҳририяти ижодий гуруҳи келиб тушган мурожаатлар асосида Жиззах вилоятига сафар уюштирди. Мазкур сафар давомида аҳолини қийнаб келаётган турли муаммолар ўрганилди, шу билан бирга, мазкур мурожаатлар юзасидан вилоят ҳокими вазифасини вақтинча бажарувчи Эргаш Салиев билан суҳбатлашилди.


Super League. FC Sogdiana - FC Dinamo: text broadcast\nHello, dear football fans. The match of the 2nd round of the Uzbekistan Super League FC Sogdiana - FC Dinamo takes place. Follow the text broadcast of this game through our website.\nShohruz Norxonov 66'\nStadium: Central stadium "Sogdiana", 1003 spectators\nReferee: Rahim Karimov\nУчрашув якунига етди. Мезбонлар 1:0 ҳисобида ғалаба қозонди.\nСамарқандликлар аъзоси Дониёр Абдуманнопов огоҳлантирилди.\nМезбонлар таркибида Жавоҳир Қаҳрамонов ўрнига Жасур Хасанов, Аюбхон Нўмонов ўрнига эса Артём Филипосян ўйинга қўшилди.\n"Сўғдиёна" тартибли ҳимояланмоқда.\n"Учар шерлар" тўп назоратига эгалик қилмоқда.\n"Бўрилар" сафида ўзгариш. Гол муаллифи Шохруз Норхонов Бобур Фарходов билан алмаштирилди.\nМеҳмонлар ҳужумларига аниқлик ва кескинлик етишмаяпти.\nМезбонлар вакили Нўмонов жиддий жароҳат олди. Унга тиббий ёрдам кўрсатилмоқда.\n"Динамо" таркибида ўзгариш. Александар Глишич ўрнига Саҳоб Рашидов баҳсга қўшилди.\nЛука Чермелнинг жарима зарбасидан узатиб берган тўпини Шохруз Норхонов бош билан дарвозага жойлаб қўйди.\nГОООООООЛ! "Сўғдиёна" ҳисобни очди.\n"Динамо" футболчисига жиддий фол ишлатгани учун Сардор Қулматовга сариқ карточка кўрсатилди.\nНўмоновдан ажойиб зарба. Прекович жамоасини муқаррар голдан сақлаб қолди.\nМезбонлар сафида Марат Бикмаев ўз ўрнини Дониёр Абдуманноповга бўшатиб берди.\nМарказда Чермелга нисбатан қўполлик ишлатилди.\n"Динамо" кетма-кет юзага келган қулай имкониятлардан гол ура олмади.\nЎйин майдон эгаларининг устунлиги остида давом этмоқда.\nЖўрабековнинг яна бир стандартдан йўллаган зарбасига аниқлик етишмади.\nМезбонлар жарима зарбаси тепмоқда.\n"Сўғдиёна" таркибида ўзгариш. Элёр Орифов ўрнига Лука Чермел майдонга туширилди.\nБиринчи тайм ниҳоясига етди. Ҳисоб 0:0.\nШахбоз Жўрабековнинг стандартдан йўллаган зарбасига аниқлик етишмади.\n"Динамо" узун паслар билан ҳужум ташкиллаштирмоқчи бўлди. Аммо вазият меҳмонлар учун наф келтирмади.\nЖўрабековнинг зарбасига рақиб ҳимоячилари тўсқинлик қилди.\nМайдон эгалари футболчиси Норхонов акробатик тарзда зарба бермоқчи бўлди. Бироқ унинг зарбаси ўзи ўйлагандек якунланмади.\nВазият Улуғбек Бақоев шогирдлари учун самарасиз якунланди.\nЖиззахликлар жарима зарбасига эга бўлди.\n"Сўғдиёна" рақиб майдонида кучли прессинг уюштирмоқда.\nМеҳмонлар стандартдан қулай имкониятга эга бўлди. Аммо Митрович ўз ўрнида.\nМайдон марказида тўп учун жиддий кураш кечди. Аммо якунда вазият "Динамо" фойдасига ҳал бўлди.\nСамарқанд клуби ўйинчиси Абдужамол Исроилов хакам томонидан огоҳлантирилди.\nМезбонлар вакили Шахбоз Жўрабековнинг кучли зарбасидан сўнг дарвозабон Милойе Прекович супер сейв ижро этди.\n"Бўрилар" ҳимоячиси Сардор Қулматов майдон марказидан рақиб дарвозасини нишонга олди. Лекин зарба ўта ноаниқ кўриниш олди.\nПредраг Роган шогирдлари кескин ҳужум юзага келтирди. Бироқ тўп рақиб футболчиларига тегиб, майдондан чиқиб кетди.\n"Сўғдиёна" аъзоси Аюбхон Нўмоновга сариқ карточка кўрсатилди.\n"Динамо" бирин-кетин хавфли вазиятлар яратмоқда.\nМеҳмонлар бурчакдан узатилган пасдан сўнг хавфли зарба берди. Бироқ бу зарба ноаниқ кетди.\nМайдон эгалари ҳужумчиси Норхоновнинг бош билан йўллаган зарбасини самарқандликлар посбони бартарф этди.\nМеҳмонлар вакилининг олисдан берган зарбасидан сўнг тўп Милан Митровичнинг қўлига бориб тушди.\n"Динамо" дастлабки дақиқаларда тўп назоратига эгалик қилмоқда.\nЎйин шиддатли ёмғир остида давом этмоқда.\nАссалому алайкум, мухтарам футбол ихлосмандлари! Ўзбекистон Суперлигаси 2-туридан ўрин олган "Сўғдиёна" - "Динамо" учрашуви старт олмоқда. Мазкур ўйиндан матнли трансляцияни сайтимиз орқали кузатиб боринг.


Мирзаҳаким Тўхтамирзаев, Равшан Комилов ва бошқа меҳмонлар ташриф буюрган "Навбаҳор" клубининг тақдимот маросими (Фото)\n4 март, 2021, 23:38\nТеглар:Суперлига | Навбаҳор | Ўзбекистон кубоги\nТадбирда меҳмонлар ҳам қатнашди\nНамангандаги “Марказий” ўйингоҳида “Навбаҳор” футбол жамоасининг мавсумолди тақдимот маросими бўлиб ўтди.\nМаросимда вилоят ҳокими, вилоят футбол ассоциацияси президенти Шавкатжон Абдураззақов ўйинчилар ва мухлисларни янги мавсум бошланаётгани билан табриклади.\n— Пандемия шароити бўлишига қарамай севимли жамоамизни қўллаб-қувватлашни канда қилмадик. Футболчилар Туркияда машғулотлар ўтади, клуб учун янги автобус харид қилинди. Энди асосий масала мухлислар кутаётган натижани қўлга киритишда қолди. Бунда биринчи галда маҳаллий ёшларга таянамиз, футбол академиясига эътибор қаратамиз. “Навбаҳор” чемпионлик маррасига кўз тикадиган пайт келди, — деди вилоят раҳбари.\nТадбирда клуб раҳбариятида ўзгариш бўлгани эълон қилинди. Шу пайтгача клуб вице-президенти вазифасида ишлаб келган Отабек Саматов “Навбаҳор” президенти сифатида иш бошлади. Олдинлари бу лавозимни анъанага кўра Наманган шаҳри ҳокими эгаллаб келарди.\nШундан сўнг клубнинг янги формалари намойиш этилди. “Навбаҳор” бу йил майдонга қизил, кўк ва оқ либосларда тушади. Уларда клуб рамзидан ташқари Наманган манзаралари ҳам акс эттирилган.\nТаниқли шарҳловчи Мирзаҳаким Тўхтамирзаев йиғилганларга “Навбаҳор” жамоаси аъзолари ва мураббийларини таништирди. Улар орасида клубга янги келиб қўшилган ўйинчилар ҳам бор.\nЖумладан, сербиялик легионерлар ҳимоячи Никола Тасич, ярим ҳимоячи Марко Путинчанин ва ҳужумчи Славиша Стоянович, дарвозабон Раҳимжон Давронов (“Машъал”), ҳимоячилар Фарҳод Мираҳмедов ва Хушнудбек Авилов (иккиси ҳам “Андижон”дан), ярим ҳимоячилар Баҳром Абдураҳимов (АГМК) ва Қувондиқ Рўзиев (“Қўқон-1912”) жорий мавсумда лочинлар сафида тўп тепадиган бўлди.\nТадбирда бош мураббий Нўъмон Ҳасанов, жамоа сардори Азим Аҳмедов сўзга чиқиб, раҳбарият ва мухлислар ишончини оқлашга, уларни чиройли ўйинлари ва юқори натижалари билан мамнун қилиш учун астойдил ҳаракат қилишга ваъда берди.\nТақдимот маросими Ўзбекистонда хизмат кўрсатган артист Равшан Комилов, сўз устаси Искандар Ҳамроқулов ва “Само” гуруҳи иштирокидаги концерт дастури билан давом этди.\n"Навбаҳор" - "Турон" ва "Локомотив" - "Бунёдкор" ўйинларининг шарҳловчилари маълум\n"Локомотив" — "Бунёдкор" ва "Навбаҳор" — "Турон" учрашуви асосий таркиблари эълон қилинди\nЭҳсони Паншанбе: Рақибни менсимаслик яхшиликка олиб келмайди


Гули Хоним Шайх Ўзбекистоннинг етакчи аёллари, Оксфорддаги таҳсил ва шляпалар ҳақида - Daryo\n08:10, 08.07.2021 41802\nГули Хоним Шайх Ўзбекистоннинг етакчи аёллари, Оксфорддаги таҳсил ва шляпалар ҳақида\nНаманганда бўлиб ўтган халқаро гуллар фестивалида фахрий меҳмон сифатида иштирок этган Гули Хоним Шайх кўпчиликнинг эътиборини ўзига тортди. «Дарё» мухбири Азизбек Абдувалиев Буюк Британия лорди Муҳаммад Шайхнинг турмуш ўртоғи билан суҳбатда бўлиб, унинг бугунги кундаги фаолияти билан қизиқди.\n«Ҳам ўқиб, ҳам ўқитяпман»\nАёллар етакчилигини қўллаб-қувватлашга қаратилган янги ассоциация очдик. Бу лойиҳа доирасида Европа тизимида аёлларни ўқитяпмиз. Халқаро сиёсатчилар, лидерлар, бизнесменларни таклиф этиб, аёлларга онлайн дарс ўтяпмиз. Гендер тенглиги, психология, оила, етакчилик, бизнес менежмент, тайм менежмент, яъни вақтдан унумли фойдаланиш каби 13 та мавзуни қамраб олганмиз. Ўқувчиларим орасида нафақат Ўзбекистон, балки Марказий Осиёнинг бошқа давлатлари аёллари ҳам бор.\nДарсларимиз ўзбек тилида, лекин спикерлар чет эллик, инглиз тилига таржима қиламиз. Улар орасида лорднинг ўзлари, Британиядаги музейларнинг раиси, таниқли сиёсатчи Дейм Арчер, Европа парламенти аъзоси Афзалхон, Саудия Арабистони фуқароси илк ҳамшира аёл ва бошқаларни кўриш мумкин. Ҳар бир спикернинг ўз мавзуси ва йўналиши бор.\nНодавлат ташкилот сифатида рўйхатдан ўтганмиз. Бепул мактаб, сертификат берамиз. Лекин «бепул нарсанинг қадри бўлмайди» деганлари ҳам тўғри экан. Баъзи аёлларимизнинг бу мавзуларга ҳафсаласизлик билан қараши, дарсларга исталган пайт кириб, исталган пайт чиқиб кетишини кузатиб, шундай хаёлларга бораман.\nФото: Гули Хоним Шайх архивидан\nҲозир ўзим ҳам Оксфордда етакчилик ва гендер тенглиги бўйича ўқияпман. Ўзбекистонга таклиф қилишди, вилоятларда юриб, аёллар билан учрашиб, бевосита мулоқотга киришяпмиз. Аёллар, ёшлар, «темир дафтар»дагилар билан кўришиб, мотивация беряпмиз, хайрия қиляпмиз.\nБританияда аёлларга ҳурмат ва эътибор кучли. Бу ерда ҳам ҳимоя ордери берилади, асосийси, қонун устуворлиги бор. Ички ишлар жуда қаттиқ назорат қилади.\nҲар хил тоифадаги эркаклар бор. Аёлини ҳурмат қиладиган яхши эркаклар ҳам кўп. Шунинг учун фақат эркакларни айблаш нотўғри. «Қарс икки қўлдан чиқади» деган гап бекорга айтилмаган. Лекин нима бўлганда ҳам зўравонликка, тайзиққа йўл қўймаслик керак. Бу борада ички ишлар ходимларининг назорати ва кўмаги зарур.\nЎзбекистонни кезиб, турли минтақаларда юриб, аёлларга муносабатда билинар-билинмас фарқларни сездим. Масалан, Қорақалпоғистонда гендер тенглигига риоя этиш ва аёлларга ҳурмат юқоридек туюлди.\n«Биринчи хонимга ҳурматим чексиз»\nБиринчи хонимга ҳурматим чексиз. Кўп кузатаман қилаётган ишларини. Хайрия ишларини қўллаб-қувватлайман, чунки ўзим ҳам шу билан машғулман.\nЎзбекистондаги лидер аёллардан Танзила Норбоевани ҳурмат қиламан. Сенат раиси бўлганларининг ўзи катта гап. Уч марта кўришганман. Яна Маҳалла ва оилани қўллаб-қувватлаш вазирининг биринчи ўринбосари Гулнора Маъруфовнани ҳам.\nВилоятларда ўз ишини биладиган, обрўли, ортидан эргаштира олдиган етакчиларни кўряпман. Масалан, Самарқандда Сайёра Арзиевна, Бухорода Дилфуза Мустафаева, Қорақалпоғистонда Марям опа, Наманганда Ирода опа Қўчқорова. Улар ҳақиқий лидер аёллар.\nЕтакчиликнинг ҳам ўз услублари бор. Мен санаб ўтган аёллар етакчи сифатида мени қониқтиради.\nЛордга турмушга чиққандан кейин уларнинг хонимлари ўз услубига эга бўлишлари табиий. Масалан, қиролича ҳар йили бизни таклиф этади, шляпаларда ёки ўзингиз ёқтирган бошқа бош кийимда келиш анъанага кирган. Ундан ташқари, турли қабулларда иштирок этаман. Қолаверса, бу менинг услубим. Коко Шанел ҳақида ўқиганимдан кейин шу фикр келган. Шляпаларим сони 30 га яқин бўлса керак, ўзимнинг стилист ва дизайнерларим бор.\n«Орзуга айб йўқ, балки сиёсатчи бўлиб кетарман»\nОрзуга айб йўқ, келгусида сиёсатчи бўлиб кетарман балки. Британияда ёки Ўзбекистонда. Агар шундай бўлса, аёлларни ҳимоя этиш йўлида хизмат қиламан. Ўзим Ўзбекистон Либерал-демократик партияси аъзосиман. Нимага? Чунки Президент ислоҳотларини қўллаб-қувватлайман, йўналишим шунга мос. У кишининг етакчилик маҳоратига тан бераман. Кўп давлатларда бўлганман, етакчилар билан мулоқот қилганман, солиштириш имконияти бор.\nБуюк Британиянинг собиқ бош вазири Маргарет Тетчерга ихлосим баланд. Вақтдан унумли фойдаланиш, режа асосида ишлаш ҳақидаги ўгитларини кўп ўқийман. Оддий оила, зиёли хонадондан чиққан аёл. Дунёдаги энг қудратли давлатлардан бирини кўп йиллар давомида бошқарди.\nУ кишининг таъбири билан айтганда, аёл уйдаги ишларни моҳирона бажаряптими, оилани бошқаряптими, демак, давлат ва сиёсатни ҳам уддалайди.\n22:35, 19.01.2022 108794\n19:35, 16.01.2022 81537\n14:09, 16.01.2022 71630\n18:21 Бугун 2\n18:10 Бугун 2047\n17:55 Бугун 2737\n17:38 Бугун 4935\n12:09, 25.01.2022 105590\n00:52 Бугун 80030\n00:19 Бугун 70277\n02:41 Бугун 68036


Ички валюта бозори бўйича қисқача шарҳ (2020 йил январь-апрель ойлари) - Ўзбекистон Республикаси Марказий банки\nЯнгиланган сана: 8 Май 2020, 12:02\n2020 йилнинг январь-апрель ойларида ички валюта бозоридаги ҳолат барча сегментларда хорижий валютага бўлган талаб ва таклиф ҳажмининг ўсиши шароитида шаклланди.\nИчки валюта бозоридаги операцияларнинг умумий ҳажми 5,4 млрд.АҚШ долларини ташкил этиб, 2018 ва 2019 йилларнинг тегишли даврларига нисбатан мос равишда 1,8 ва 1,3 баробарга ўсди.\nI. Чет эл валютасига бўлган талабнинг ўзгариш динамикаси\n2020 йилнинг дастлабки 4 ойи давомида юридик шахсларнинг чет эл валютасига бўлган талаби ўтган йилнинг мос даврига нисбатан 1,1 баробарга ўсиб, 4,2 млрд. АҚШ долларини ташкил этди (2019 йил январь-апрель ойлари - 3,9 млрд. АҚШ долл.).\nМазкур даврда биржадан ташқари валюта бозорида хўжалик субъектлари томонидан 1 063 млн. АҚШ доллари миқдорида чет эл валютаси сотиб олинган бўлса (2019 йил январь-апрель – 939 млн. АҚШ долл.), валюта биржасидаги операциялар ҳажми 3,1 млрд. АҚШ долларини ташкил этди (2019 йилнинг дастлабки 4 ойида – 2,8 млрд. АҚШ долл.).\n2020 йил январь-апрель ойларида биржадан ташқари валюта бозоридаги операциялар ҳажми динамикаси\nВалюта бозорида чет эл валютасини сотиб олиш мақсадлари таркибида асосий улуш (63 фоизи) ишлаб чиқариш учун асбоб-ускуналар, товарлар ва хомашё импорти, 22 фоизи – халқ истеъмоли товарлари ва дори-дармон маҳсулотлари импорти, 12 фоизи – хорижий кредитларни сўндириш, 1 фоизи – хорижий инвесторлар репатриацияси ва қолган 2 фоизи – бошқа мақсадлар учун харид қилинган.\n2020 йилнинг январь-апрель ойлари давомида чет эл валютасини сотиб олиш мақсадлари таркиби\n2020 йилнинг январь-апрель ойларида ички валюта бозорида чет эл валютасини харид қилган хўжалик юритувчи субъектларнинг ўртача ойлик сони 6 183 тани ташкил этиб, ўтган йилнинг мос даврига (5 460 та) нисбатан 723 тага кўпайди.\n1.2. Жисмоний шахслар томонидан амалга оширилган операциялар\nҲисобот даврида жисмоний шахслар томонидан валюта айирбошлаш шохобчалари орқали сотилган чет эл валютаси миқдори 1,5 млрд. АҚШ долларини ташкил этиб, аввалги йилнинг мос даврига нисбатан 1,7 баробар ошди (2019 йилнинг дастлабки тўрт ойи - 884 млн. АҚШ долл.). Мазкур даврда жисмоний шахслар томонидан 1166 млн. АҚШ доллари сотиб олиниб, ушбу кўрсаткич ўтган йилнинг мос даврига (346 млн. АҚШ долл.) нисбатан 3,4 баробар ошди.\nШу билан бирга, жорий йилнинг апрель ойи сўнгги ўн кунлигида жисмоний шахслар томонидан банкларга сотилган валюта маблағларининг кунлик ўртача ҳажми биринчи ва иккинчи декадалардаги ўртача кунлик ҳажмларга нисбатан 2,5 баробар ўсиб, 9,6 млн. АҚШ долларини ташкил этди (биринчи ва иккинчи декадаларда - 3,8 млн. АҚШ доллари).\nЖорий йилнинг январь-апрель ойлари давомида халқаро пул ўтказмалари орқали республикага келиб тушган валюта маблағлари ҳажми 1,3 млрд.АҚШ долларини ташкил этиб, ўтган йилнинг мос даврига нисбатан 161 млн.АҚШ долларига ёки 11 фоизга камайди.\nШунингдек, жорий йилнинг апрель ойи давомида халқаро пул ўтказмаларидан жами 250 млн.АҚШ доллари келиб тушиб, ушбу кўрсаткич март ойига нисбатан 15 фоизга камайди. Бунда ойнинг охирги ўн кунлигида халқаро пул ўтказмаларининг ўртача кунлик ҳажми ойнинг биринчи ва иккинчи декадаларига нисбатан 1,7 баробарга ошиши кузатилди (6,7 млн. АҚШ доллардан 11,5 млн. АҚШ долларига).\n2020 йил январь-апрель ойларида жисмоний шахслар томонидан амалга оширилган операциялар ҳажми\n2020 йил январь-апрель ойларида ички валюта бозорида хорижий валютадаги умумий таклиф ҳажми 2,7 млрд. АҚШ долларини(Марказий банкнинг интервенцияларини ҳисобга олмаган ҳолда) ташкил этиб, 2019 йилнинг дастлабки тўрт ойи кўрсаткичи даражасида бўлди.\nҲисобот даврида хўжалик юритувчи субъектлар томонидан 1,71 млрд. АҚШ доллари сотилиб, ушбу кўрсаткич 2019 йилнинг мос даври даражасида бўлди.\nУшбу даврда Марказий банкнинг валюта интервенциялари олтин-валюта захираларининг нейтраллиги принципига асосланган ҳолда амалга оширилди. Жорий йил бошидан Марказий банк интервенциялари ҳажми 1,5 млрд. АҚШ долларига тенг бўлиб, мазкур даврда маҳаллий ишлаб чиқарувчилардан сотиб олинган монетар олтин ҳажми доирасида амалга оширилди.\n2019-2020 йилларнинг январь-апрель ойларида валюта биржасида амалга оширилган операциялар ҳажми\n2020 йилнинг январь-апрель ойларида импортни молиялаштириш манбалари таркибида ички валюта бозорида сотиб олинган маблағлар (конвертация) улуши 56 фоизни, хорижий валютадаги ўз маблағлари ҳисобига импортни молиялаштириш улуши 19 фоизни ташкил этди. 2019 йилнинг тегишли даврида ушбу кўрсаткичлар мос равишда 55 ва 21 фоизга тенг бўлган.\n2019-2020 йилларнинг январь-апрель ойлари давомида импортни молиялаштириш манбалари\nҲисобот даврида миллий валютанинг алмашув курси динамикаси валюта бозоридаги талаб ва таклифнинг жорий нисбати ҳамда ички ва ташқи омиллар таъсирида шаклланди. Натижада жорий йилнинг I чораги давомида валюта курси 0,8 фоизга қадрсизланди (9501 сўм/доллардан 9577 сўм/долларгача).\n2020 йил март ойининг охирги декадасидан бошлаб савдо хамкорларимиз бўлган давлатлар валюталари девальвацияси таъсирида хўжалик юритувчи субъектлар ва аҳолининиг девальвацион кутилмаларнинг ортиши, шунингдек, ички валюта бозорида талаб ва таклиф номутаносиблигининг юзага келиши натижасида жорий йилнинг апрель ойида миллий валюта 5,8 фоизга қадрсизланди.\n2020 йилнинг январь-апрель ойлари давомида валюта биржаси савдоларида сўмга нисбатан АҚШ долларининг динамикаси\nИчки валюта бозори қисқача шарҳи (январь-апрель 2020)\nОхирги янгиланиш: 31.05.2020, 06:00 (GMT+5)


Жон Маккейн Обамани Путин билан учрашишга қарор қилгани учун танқид қилди\n08:40 / 29.09.2015\nРеспубликачи-сенатор Жон Маккейн АҚШ президенти Барака Обамани БМТ Бош ассамблеяси 70-сессияси давомида Россия президенти Владимир Путин билан учрашиш борасидаги режаси учун танқид қилди. Маккейннинг бу ҳақдаги айтган сўзлари 28 сентябрда унинг расмий сайтида чоп этилди.\n“Бундай учрашувнинг ўтказилиши ҳақидаги қарор нотўғридир. У Россияга қўл келади, АҚШ сиёсатига панд беради ва Путиннинг барқарорсизлантирувчи хатти-ҳаракатини қонунийлаштиради”, деб айтди Маккейн.\nМаккейнинг фикрича, АҚШ армияси мустақил равишда “ИШИД” билан кураша оларди.\n“Бу икки давлат етакчисининг учрашувини талаб қилмайди”, деб айтди сиёсатчи ва Россия Сурия, Эрон ва Ироқ билан “ИШИД”га қарши курашиш учун биргаликдаги ахборот марказини ташкил этганини эслатиб ўтди.\nМаккейннинг фикрича, Путин “Россиянинг Яқин Шарқдаги ҳукмронлигини охирги 40 йил ичида кузатилмаган даражада кенгайтиришни истамоқда”. Сенатор Обамага Россиянинг Сурия ва Украинадаги ҳаракатларини маъқулламасликни тавсия қилди. Бундан ташқари, Маккейн Обама Россия Башар Асад тузумини қўллаб-қувватлашда давом этаверса, АҚШ ҳеч қандай шароитда Россияга қўшилмаслигини Путинга тушунтириб қўйиши кераклигини қўшимча қилди. “Бу Путинга шахсан ва учрашувдан кейин оммавий равишда айтилиши керак”, деб таъкидлаб ўтди Маккейн.\nПутин ва Обама сўнгги бор 2014 йилнинг ноябрида Осиё-Тинч океани иқтисодий ҳамкорлиги саммитининг биринчи йиғилишидан кейин мажлислар залида биргаликда суратга тушиш маросимида қисқача суҳбатлашиб ўтгандилар.


Сув – оби-ҳаёт ва келажагимиз | Ўзбекистон "Адолат" социал-демократик партияси\n5 Июнь, 17:16 • Депутатлик гуруҳи, Қашқадарё вилояти, Янгиликлар • 207 марта кўрилди • Комментариев к записи Сув – оби-ҳаёт ва келажагимиз нет\nЖорий йилнинг 29 май куни Президентимиз Шавкат Мирзиёев раислигида бўлиб ўтган видеоселектор йиғилишида оби-ҳаёт тақчиллиги ҳар қадамда сезилаётган ҳозирги шароитда сувдан оқилона фойдаланиш, сув танқислигининг оқибатларини юмшатиш, ғўзадан кафолатли ҳосил яратиш билан боғлиқ долзарб масалалар муҳокама этилган эди. Шу мақсадда бугунимиз ва келажагимиз бўлган сувдан ҳар томонлама тежаб-тергаб фойдаланиш учун Қашқадарё вилоятидаги ҳақиқий аҳволни ўрганиш ва муаммоларни ўз жойида бартараф этиш юзасидан Олий Мажлис Қонунчилик палатаси Спикери ўринбосари, “Адолат” СДП фракцияси раҳбари Наримон Умаров бугун воҳанинг Нишон туманида бўлди. Вилоятдаги йирик Талимаржон сув омборининг 7-насос станцияси иш фаолияти билан яқиндан танишди.\n— Вилоятда бу йил 514 минг гектар ер суғорилади, — деди Наримон Умаров. — Бунга йил бўйи 5-6 миллиард кубометр сув талаб қилинади. Қишлоқ хўжалиги экинлариннг вегетация даврида ана шу сувнинг атиги 0,8-1,5 миллиард кубометринигина Қашқадарё дарёси таъмин этади, эҳтиёждаги сувнинг асосий қисми Амударё ва Зарафшон дарёларидан келтирилади. Шу боис ушбу воҳанинг, айниқса, қишлоқ хўжалик экинларининг сув таъминотини яхшилаш ва уни вегетация ҳамда новегетация даврлари бўйича барқарорлаштириш мақсадида тўпланадиган оби-ҳаётнинг катта қисми Талимаржон сув омборида сақланади. Бу ерда сув иншоотлари жорий ва капитал таъмирланган. Эндиги вазифа вилоятдаги Талимаржон, Чимқўрғон, Пачкамар, Ҳисорак, Қамаши, Деҳқонобод каби сув манбаларидаги оби-ҳаётдан қишлоқ хўжалиги экинларини суғоришда тежаб-тергаб фойдаланишдир.\n— Президентимиз видеоселектор йиғилишида сув ресурсларидан самарали фойдаланиш, оби-ҳаётни тўлиқ бошқариш ва тақсимотини амалга ошириш юзасидан аниқ топшириқлар бердилар, — деди Олий Мажлис Қонунчилик палатаси депутати Абдуғани Умиров. — Айниқса, бу йилги ноқулай оби-ҳаво шаротида сувни тежайдиган технологиялардан жуда ўринли фойдаланиш талаб этилади, албатта. Қашқадарёда шу кеча-кундузда 20 минг километр ички суғориш тармоқлари мавжуд. Сув исрофгарчилигининг катта қисми ана шу жойларда содир бўлади. Ғўза майдонларини суғоришга тайёрлаш учун жўяклар олиниб, барча талаблар бажарилгандан сўнг талабнома асосида сув берилади бу йил. Агар белгиланган агротехник тадбирлар бажарилмаган тақдирда фермер хўжаликларига сув бериш тўхтатилади. Биз ҳозир Нишон тумани далаларида сув олиш тараддудини кўраётган фермер хўжаликлари пайкалларидаги суғориш тармоқларининг тозаланганлиги, гидротехник иншоотларни таъмирлангани ва ерларни суғоришга тайёрлиги ҳолатини мутахассислар иштирокида ўрганаяпмиз.\nДарҳақиқат, юртбошимиз алоҳида таъкидлаб ўтганларидек, қишлоқ хўжалигида ғўза парвариши, ғалла ўрими, такрорий экинлар ва сувдан оқилона фойдаланиш каби муҳим агротехник тадбирлар самарали ўтказилса, мавжуд экинлар ҳосилдорлиги кескин кўтарилади ҳамда жуда катта иқтисодий самарадорликка эришиш имконияти яратилади. Сув тақчил бўлган бу йилги шароитда воҳа фермерларига оби-ҳаёт навбатлаб берилиши ва суғоришни икки сменада ташкил этиш юзасидан аниқ чора тадбирлар белгилаб олинаётир. Бу борада Олий Мажлис Қонунчилик палатаси Спикери ўринбосари, “Адолат” СДП фракцияси раҳбари Наримон Умаров бошчилигида вилоятда қатъий ҳамда самарали депутатлик ва жамоатчилик назорати таъминланаяпти.\nСув – оби-ҳаёт ва келажагимиз was last modified: Июнь 5th, 2018 by matbuot\n« Саховат – беназир қадрият Маҳаллий Кенгашларда: сувдан оқилона фойдаланиш жамоатчилик назоратида »


Шеробод “Агробанк” фаолияти норозилик уйғотмоқда\nОзодликка мурожаат қилган бир гуруҳ шерободлик пластик карточка эгалари туман “Агробанк”ида 2012 йилнинг март ойида ўз ойлик ва нафақаларидан ҳеч бир изоҳсиз 10 минг сўмдан чегириб қолаëтганидан шикоят қилдилар.\nПластик карточка эгалари ҳайрон\nОзодликка сим қоққан шерободликлар тумандаги давлатга қарашли йирик корхоналардан бири хизматчилари. Ўз хавфсизликларидан чўчиган бу хизматчилар исмлари сир тутилишини истадилар.\nУларга кўра¸ ойликлари пластик карточкага ўтказилган 2006 йилдан бери биринчи бор “Агробанк” ҳеч бир аниқ ва шаффоф изоҳсиз¸ март ойи ойлигидан 10 минг сўмдан ушлаб қолган.\n- 2006 йилдан бери пластикдамиз. Олдин Пахта банк эди, ҳозир “Агробанк”да. Шу “Агробанк”да 20 март куни бизларнинг пластигимизга пул тушириб берди. Ҳар доим пластикка оламиз. Нақд пул йўқ 2006 йилдан бери. Ҳар бир пластиги бор одамдан 10 минг сўмдан ушлаб қолаяпти. Бир қоғозга ëзиб қўйибди. Пулнинг нархини кўрсатмаган. Кассиримиздан “Нимага олиб қолаяпсизлар?” десак, “Банк чегириб қолаяпти ўзлари. Бир марта ушлаб қолинадиган нарса” деди¸ дейди Озодликка сим қоққан биринчи шерободлик давлат хизматчиси.\nОзодлик билан суҳбатда Шерободдаги давлат корхонаси хизматчиларидан яна бири айни ҳол ўзи билан ҳам содир бўлганини айтади:\n- Бизларда ҳам худди шундай қилиб ҳар бир пластик эгасидан 10 мингдан ушлаб қолган. “Нимага?” деб савол сўрасангиз, қоғоз кўрсатади. Қоғозга сумма ëзилмаган. Бизга тушунтирди, лекин ушланмасига сумма кўрсатилмаган. Умуман сумма йўқ шунча ушладик деган¸ дейди маоши Шерободдаги Агробанк орқали пластик карточкага ўтказилаëтган яна бир давлат хизматчиси.\nОзодлик билан суҳбатда давлатдан маош оладиган учинчи шерободлик ҳам “Агробанк” билан айни муаммога учраганини тасдиқлади:\n- Бизнинг бригададан ҳам ушлаб қолди мана. Тўртта пластикдан 10 мингдан 40 минг ушлаб қолди. “Нимага бундай қилади?” десак, “Билмаймиз” дейди улар ҳам, дейди яна бир шерободлик пластик карточка эгаси.\n"10 000 сўм чегирилмади¸ депозитга олинди"\n“Агробанк”нинг Шеробод бўлимининг ўзини таништирмаган ходими Озодлик мухбири билан суҳбатда март ойида барча пластик карточка эгалари маошидан 10 минг сўмдан ушлаб қолинаëтганини тасдиқлади:\n- Шундай¸ шундай бўлаяпти? Чегириш эмас бу, ўзининг турган, ўзининг кафолати ҳақидаги суммаси 10 минг сўм. У пластикнинг ичида туради. Пластикни бизга топширадику, топширган пайтда ўша пулни қайтариб берамиз. Пластикнинг ичида блок счëтда турибди. Бир марта ўзи шундай қилинади залоговий сумманинг ўзи. Олиб қолмайди, пластикнинг ичида туради. Фақат ўша 10 минг сўмни ишлата олмайди. Ўзининг пластигининг ичида туради. Биз бу хатларни олиб бориб ҳокимиятга ҳам таништириб, ҳоким муовинларига ҳам кўрсатиб, таништириб, хатларни берганмиз¸ деди “Агробанк”нинг Шеробод бўлими расмийси.\nҲар бир пластик карточка эгасининг 2012 йилги март ойи маошидан 10 минг сўмдан кафолат учун ушлаб қолиш Ўзбекистон Марказий банки кўрсатмаси асосида бўлаëтганини таъкидлаган банк расмийси¸ нега бундай кафолатнинг одамларга пластик карточка очилган пайтда эмас¸ айнан бугунга келиб ушлаб қолинаëтганига изоҳ бермасдан¸ телефон гўшагини илиб қўйди. Суҳбат давомида “Агробанк” ходими Марказий банкнинг бундай кўрсатмаси фақат “Агробанк” эмас¸ балки қолган банкларга ҳам тегишли эканини таъкидлади.\nБошқа банкларда бундай гап йўқ....\nОзодлик мухбири пластик карточка эгаларидан кафолат учун 10 минг сўмдан олиб қолиниш ҳоллари бошқа банкларда ҳам бор-йўқлиги билан қизиқиб¸ Шерободдаги “Халқ банки” билан боғланди.\nАммо “Агробанк” каби Шеробод марказидаги Мустақиллик кўчасида жойлашган “Халқ банки”ходими на Марказий банкдан бундай кўрсатма бўлгани ва на ëппасига карточка эгаларидан кафолат пули олиб қолинаëтганидан бехабарлигини айтди:\n- Пластик карточка олинганда¸ бошида 10 минг тўлови бўлади. Пластикнинг ичига солиб берилади. Биринчи очаëтганда счëтига ўша 10 минг пул ташлаб берилади. Кассага 10 минг нақд пул тўлайди. Биз пластикка солиб берамиз загрузка қилиниши учун, очилиши учун. Хизмат ҳақи эмас у. 10 минг нақд пул тўлайди, янги пластик очилади бўлди. 10 мингни пластикка солиб берамиз ишлатаверади. Нақд пул кирим бўйича 10 минг сўмдан тўлаши керак бўлади¸ бўлди. Мен пластик карточка эгалари пулидан қандайдир чегириш ва кафолат пули олинишидан бехабарман¸ деди Шерободдаги “Халқ банки”нинг ўзини таништирмаган ходими.\nМирзиëевнинг банки... "Энг яхши банк!"\n2009 йилда аввалги "Пахтабанк" асосида ташкил этилган "Агробанк" очиқ турдаги ҳиссадорлик тижорат банки бошқарув кенгашига Ўзбекистон Бош вазири Шавкат Мирзиëев раҳбарлик қилади.\n2009 йилдаëқ Британиядаги "The Banker" нашри томонидан Ўзбекистондаги йилнинг энг яхши банки деб топилган "Агробанк"¸ расмий сайтида ëзилишича¸ ҳозирда Ўзбекистон бўйлаб 13 та минтақавий бошқарма¸ 183 та филиал ва 300 минибанкк эга.\nҲозирга келиб "Агробанк"нинг 232 000 юридик шахс ва 1 миллиондан ошиқ жисмоний шахсга хизмат кўрсатаëтгани айтилади.\nҲозирча Озодлик "Агробанк"нинг бошқа вилоят ва туманлардаги бўлимларида ҳам пластик карточка эгалари маошидан 10 минг сўмдан кафолат деган иддао билан ушлаб қолинаëтганига оид маълумотга эга эмас.\nАгар 2012 йилнинг март ойида "Агробанк"нинг 1 миллион нафар мижозининг ҳар бирида пластик карточка бор деб фараз қилинса¸ бундай кафолат пули ушлаб қолиш мижозларнинг 10 миллиард сўмини номаълум муддатга музлатиб қўйишни¸ банк ва унинг ҳомийлари учун эса¸ шунча пулдан эркин фойдаланиш имкони яратилишини англатади.


Тошкент ҳавоси ифлосланган шаҳарлар топ-10лигидан жой олди\nТошкент ҳавоси ифлосланган шаҳарлар топ-10лигидан жой...\n30.10.2020 12:08 0 2198\nIQAir дунёда ҳавоси энг ифлосланган ва тоза бўлган шаҳарлар рўхатини эълон қилди. Энг ифлосланган ҳавога эга шаҳарлар Покистон, Ҳиндистон, Кувайт ва Мўғулистонда жойлашгани қайд этилган. Шунингдек, Украина пойтахти Киев ҳам кучли бешликка кирди.\nТадқиқот натижалари 2020 йил 30 октябрь куни эълон қилинган.\nПокистоннинг Лаҳор, Ҳиндистоннинг Деҳли ва Мўғулистон пойтахти Улан-Батор шаҳри ҳозирги кунда дунёда ҳавоси энг ифлосланган шаҳарлар ҳисобланади.\nЎзбекистон пойтахти Тошкент эса рўйхатда тўққизинчи поғонада.\nБундан ташқари, қуйидаги шаҳарлар юқори поғоналарни эгаллади:\n- Бишкек (Қирғизистон)\n- Пекин, (Хитой)\n- Ухан (Хитой)\n- Катманду (Непал)\nҲавоси энг тоза шаҳар сифатида эса Япониянинг Кобе шаҳри топилди.\nҲодиса 24/11, 11:44


Қаршилик аёл виртуал қабулхона орқали эрини қидирувга берди\nҚаршилик Сардор Тўйчиевнинг собиқ рафиқаси виртуал қабулхонага устидан арз қилганидан кейин қидирувга берилганини айтмоқда. Озодлик билан суҳбатда Сардор ўз фарзандига алимент тўлаб келгани ва Қарши милицияси уни асоссиз қидирувга берганини гапирди. “Ахир виртуал қабулхона одамларни қўрқитиш учун яратилмаганку!” дейди Россияда муҳожиратда юрган Сардор Тўйчиев.\nТожикистон президенти расмий сайтида эълон қилинган табрик телеграммасида Имомали Раҳмон Мирзиёевни “сайловда ишончли ғалаба қозонгани” билан қутлаган. Раҳмоннинг фикрича, Мирзиёевнинг “бу юксак ва шу билан бирга ўта масъулиятли лавозимга сайланиши халқнинг уни кенг қўллаб-қувватлаётгани ифодасидир”.\nСайлов арафасида ва сайлов куни чироқ нега ўчмагани маълум бўлди\n"Электр тармоқлари" унитар корхонасининг жойлардаги бўлимлари сайлов арафасида ишлаб чиқариш корхоналарига бериладиган электр токи қисқартирилиб, тежалган қувват аҳолига тақсимланганини билдирди. Озодликка келаётган хат-хабарларда сайлов арафасида 3-5 кунлаб узилмаган электр токи сайловнинг эртасигаёқ яна узила бошлаганидан шикоятлар битилган.\nБу ҳақда Ўзбекистон Республикаси Марказий сайлов комиссияси эълон қилди. МСКга кўра, Ўзбекистон президенти вазифасини бажарувчи, бош вазир, Ўзбекистон либерал демократик партиясидан номзод Шавкат Мирзиёевга овоз беришга қатнашган сайловчиларнинг 15 906 724 нафари овоз берган.\nСайлов куни фотосуратчи Умида Аҳмедова махсус хизматлар кузатувида бўлди\nПрезидентлик сайлови куни ўзбекистонлик машҳур фотосуратчи ва кинодокументалист Умида Аҳмедованинг ортидан махсус хизматлар вакили кузатиб юрди. Бу ҳақда Озодлик радиосига Умида Аҳмедованинг ўзи гапириб берди.\nСайловчиларнинг 88 фоиздан ортиғи Шавкат Мирзиёевга овоз берди\nДастлабки натижаларга кўра, президентликка номзод Бош вазир Шавкат Мирзиёевга сайловчиларнинг 88,61 фоизи овоз берган. Марказий сайлов комиссияси брифинг ўтказиб, жараёнда қонун бузилишига оид ариза тушмаганини билдирди. Озодликка келган фото-видео хабарларда сайловчиларнинг фаол бўлгани ва кўпчилик, кутилганидек, Бош вазир Шавкат Мирзиёевга овоз бергани кузатилди.\nЎзбекистон президентлигига сайлов бўладиган 4 декабр куни мамлакат президенти вазифасини вақтинча бажариш ваколати Бош вазир Шавкат Мирзиëевга топширилганига 88 кун тўлади. 4 декабрдан бошлаб Ўзбекистон деб аталган юрт¸ ўзбекистонликлар деб аталувчи 32 миллион одам ҳаëтидаги кейинги муддати номаълум давр Шавкат Мирзиëев даври сифатида ўз муқаддимасини бошлайди. Мақоламизда Шавкат Мирзиëевнинг 2016 йилнинг 8 сентябридан то 4 декабргача бўлган вақтинча президентлик муддатини тахлил қилиб янги президентнинг эхтимолий эртаси учун қандай пойдевор қўйилганлигини тушунишга ҳаракат қиламиз.


Таниқли шоира Гулчеҳра Нуруллаева вафот этди\nЖорий йилнинг 15 январь куни таниқли шоира Гулчеҳра Нуруллаева 83 ёшида оламдан ўтди. Бу ҳақда Kun.uz мухбири хабар берди.\nГулчеҳра Нуруллаева 1938 йилда Тошкент вилоятининг Чоштепа қишлоғида туғилган. 1956-1964 йилларда Тошкент университетининг журналистика бўлимида таҳсил олган.\nУ 1961-1967 йилларда «Ўзбекистон хотин-қизлари» журналида ишлаган. 1967—1969 йилларда эса Москвадаги икки йиллик олий адабиёт курсида ўқиган.\nНуруллаеванинг биринчи шеърий тўплами 1965 йилда «Қуёш табассуми» номи билан чоп этилади. Шоиранинг турли йилларда «Орзуларим қоқади қанот», «Ташнаман», «Иккинчи баҳор», «Лирика», «Бағишлов», «Пахта ҳиди», «Нурли нуқталар», «Муҳаббатнинг суврати» номли китоблари ҳам чоп этилган.\n«Мен унинг шеърларини ҳамма вақт ўқиб, кузатиб бораман, – деб ёзган эди Саида Зуннунова. – Шоира ҳиссиётидаги нафислик, теранлик, аёл қалбига хос майинлик ҳамма вақт мени хурсанд қилади. Гулчеҳра шеърлари устида қунт билан ишлайди. Бу унинг сатрларининг пишиқлигидан, янги, чиройли образлар топа билишидан кўриниб туради».\nШоира ўзининг танқидий фикрлари учун 1990-йилларда маълум муддат таъқибга учраган, Ёзувчилар уюшмаси аъзолигидан четлатилган. 2018 йилнинг ноябр ойида эса у Ўзбекистон Ёзувчилар уюшмаси аъзолигига қайта қабул қилинган.\n2019 йилнинг 9 май куни Ўзбекистон фахрийларни ижтимоий қўллаб-қувватлаш «Нуроний» жамғармаси томонидан I даражали «Меҳнат фахрийси» кўкрак нишони (олтин медали) билан тақдирланган.\nГулчеҳра Нуруллаева 16 январь куни Тошкентдаги Дўмбиробод қабристонига дафн этилган.\nKun.uz шоиранинг яқинларига чуқур ҳамдардлик билдиради.


admin | 16-10-2019 | 4033\nХоразм вилояти 3-сектор раҳбари, вилоят ИИБ бошлиғи генерал-майор Д.А.Назармухамедов томонидан навбатдаги сайёр қабул Хонқа тумани аҳолиси учун 2019 йилнинг 15 октябрь куни туман марказидаги мусиқа мактаби биноси бўлиб ўтди.\nСайёр қабулда юз нафарга яқин фуқаро иштирок этди ва улардан жами йигирмадан ортиқ мурожаат келиб тушди. Мурожаатлар асосан, аҳоли яшаш ҳудудларини ижтимоий инфратузилмасини янада яхшилаш, тадбиркорлик фаолиятини йўлга қўйилда амалий ёрдамлар берилиши масалалари билан боғлиқ бўлди. Шунингдек фуқаровий-ҳуқуқий муносабатлар билан боғлиқ масалалар юзасидан тушунтиришлар берилди. Вилоят ИИБ бошлиғи сайёр қабулда фуқаролар томонидан берилган ариза, таклиф ва шикоятларини имкон қадар қисқа муддатларда қонуний ҳал қилишга алоҳида эътибор қаратди.\nТуманга сайёр қабул ўтказиш мақсадида ташриф буюрган вилоят ИИБ бошлиғи шу туманда яшовчи, бугунги кунда табаррук 90 ёшни қаршилаган истеъфодаги майор Маматжон ота Рахманов хонадонида бўлди. Маматжон ота Рахманов ўз умрининг қарийб 40 йилини ички ишлар органлари фаолияти билан боғлаган, тергов ва профилактика йўналишларида хизмат қилган. Генерал-майор Д.А.Назармухамедов Маматжон отани соҳа фахрийси сифатида яқинлашиб келаётган 25 октябрь – Ички ишлар органлари ходимлари куни билан муборак этиб, унга бошқарма томонидан ажратилган совғаларни топширди. Учрашув самимий сухбатларга уланиб кетди.\nВилоят ИИБ бошлиғи шу куни Хонқа туманида жойлашган 50 ўринга мўлжалланган HOUSPISга ташриф буюрди. Асосан онкологок касалликлардан азият чеккан ёлғиз яшовчи кекса ёшдаги фуқароларни ижтимоий ҳимоя қилиш мақсадида ташкил этилган мазкур муассасада бугунги кунда 20 нафарга яқин шахслар тиббий муолажа олмоқда.\nВилоят ИИБ бошлиғи ҳар бир беморнинг олдига кириб, улардан ҳол-ахвол сўради.\nТашриф якунида вилоят ИИБ бошлиғи томонидан муассасага телевизор совға қилинди.\nАйни кунларда юртимизда пахта йиғим-терими қизғин паллага кирганлигини инобатга олган ҳолда, кейин вилоят ИИБ бошлиғи тумандаги пахта йиғим теримида иштирок этаётган фуқароларнинг мурожаатларини бевосита тинглаш учун пахта даласига ташриф буюрди.\nДала майдонига келиб фуқаролар билан учрашиб, уларнинг муаммоларини ўрганиш, албатта бугунги кунда мутасадди раҳбарларнинг халқ дарду-ташвиши билан ишлаб, яшаб келаётганлигидан далолатдир. Пахта йиғим-теримида иштирок этаётган фуқароларнинг мурожаати суюлтирилган газ етказиб берилиши билан боғлиқ бўлди ва уларнинг бу мурожаатини ижобий ҳал этиш бўйича зарур чора-тадбирлар белгилаб олинди.


“…МАНА ШУ ХОТИН МЕНИ БАХТСИЗ ҚИЛГАН. АГАР МЕНИ СЕВСАНГ, БУНИ БУ ЕРДАН ҲАЙДАВОРГИН…” — Nargis.uz\nАндижон вилояти Реабилитация ва мослаштириш марказига мурожаат қилиб келган Муниранинг (исмлар ўзгартирилган) тақдири ҳам, афсуски, жамиятимиздаги юзлаб аёлларники сингари кечган экан. У севиб-севилиб эмас, балки ота-оналарнинг келишувига мувофиқ узоқ қариндошига турмушга чиқди. Никоҳлари давомида қиз фарзанд туғилди. Йиллар ўтиб, уни “ўғил туғмадинг”, деган баҳона билан уйдан ҳайдадилар. Қизлик уйида отасидан ҳеч қандай ёрдам ололмагач, у “яхши ҳаёт” излаб қишлоғидан шаҳарга келди. Шаҳарда ўзини ўтга-чўққа уриб, дуч келган ишни қилиб, фарзандини боқди. Аммо топган пули жуда кам, ўзи ва қизининг қорнини тўйдириш ва ижара пулини беришга учма уч етарди.\nҚийналиб кетганидан қизи 16 ёшга тўлганида, уни қўшнисига ташлаб, ўзи Россияга ишлагани кетди. Ҳаш-паш дегунча орадан икки йил ўтди. Аммо Мунира қайтиб келганида, қизи Дилором ўзидан ёши катта, киракашлик қилиб юрадиган қўшниси Комрондан ҳомиладорлигини билиб, ҳушини йўқотаёзди. Комрон уйланганини, бола-чақаси борлигини рўкач қилиб, Дилоромни никоҳига олишдан бош тортди. Орадан икки ой ўтиб, Дилором ўғил кўрди. Асаблар таранглашган, муносабатлари бузилиб, ўзининг бахтсиз бўлиб қолишида Дилором доим онасини айбларди. Уйдаги сурункали можаролару жанжаллар охир-оқибат Муниранинг соғлиғини емирди. Юраги оғриб, қон босими тез-тез ошадиган бўлиб қолди. Энди у қизини ҳеч қанақасига назорат қилолмасди. Дилором эса, бу вақт оралиғида яна бошқа бир эркакдан никоҳсиз қиз фарзанд кўрди. Энди у болаларини онасига ташлаб йўқ бўлиб кетар, она қизини бу йўлдан қандай қайтаришни билмасдан лолу ҳайрон эди.\nБу орада Дилором онасига Туркияга ишлагани кетмоқчилигини айтди. Касалманд Мунира “кетсанг фарзандларингни ҳам олиб кет, чунки уларга қарашга қурбим етмайди”, деди\n“Хавотирланманг, озроқ чидасангиз, Туркиядан иш топиб, сизга пул жўнатаман” – дея, Дилором болаларига онасини васий этиб расмийлаштириб, Туркияга кетиб юборди. Аммо у ҳатто фарзандлари учун ҳам умуман пул юбормади.\nМунира Дилоромдан хабар кута-кута тоқати-тоқ бўлди. Бу орада икки маротаба юраги хуруж қилиб, шифохонада ётиб ҳам чиқди. Сўнг Дилоромнинг хориждаги манзилини амаллаб суриштириб топиб, 13 ҳамда 10 ёшли невараларини қарз-ҳавола билан қизининг ёнига, Туркияга олиб борди.\nДилором Туркияда бир эркакка турмушга чиққан, ундан ҳаттоки 5 ойлик қизи ҳам бор эди. Онасини фарзандлари билан кўриб, уларни остонадан ҳайдади:\n— Булар менга керак эмас. Оталарига олиб бориб беринг. Уларни эрим қабул қилмайди.\nДилором эшикни ёпмоқчи бўлганида, Мунира жон ҳолатда тутқичга ёпишди. Бақир-чақирга уйдан чиқиб келган Дилоромнинг эри нима гаплигини сўради. Дилором унга нима деб жавоб берганини Мунира ўла ўлгунича унутолмаса керак:\n— Мана шу хотин мени бахтсиз қилган. Агарда мени севсанг, буни бу ердан ҳайдаб юборгин! — деди қизи. Бундай муносабатдан шошиб қолган Мунира невараларини қизининг уйига киритмоқчи бўлганида, Дилором “уйимга босқинчилар ҳужум қиляпти” дея, полиция чақиртирди. Чорасиз қолган Мунира болаларни етаклаб зўрға кўчага қочиб чиқди…\nБегона шаҳар, бегона одамлар. Нима қилишини, қаерга боришини билмас, бунинг устига икки невараси тенгдан ўксиб йиғлашарди. Шу тариқа талмовсираб турганида, рўпарасидан келаётган йигит уларни тўхтатди. Ўзбек экан. Муниранинг аҳволини билгач, ўзи яшаб турган хонадонга олиб бориб, уларнинг қорнини тўйғазди. Икки-уч кунда бошқа юртдошлари билан боғланиб, Мунирани неваралари билан Ўзбекистонга қайтиши учун чипта олиб беришга ёрдамлашди.\nАндижонда невараларини боқа олмаслигига кўзи етган Мунира уларни Меҳрибонлик уйига топширишга мажбур бўлди. Аммо болалар ҳар икки кунда бувисини излаб қочиб келишарди. Нима қилишни билмай боши қотган Мунира охири Андижон вилояти Реабилитация ва мослаштириш марказига ёрдам сўраб мурожаат қилди.\nХолида Мирзараҳимова раҳбарлик қилаётган Марказ психологи Мунирага руҳий ёрдам кўрсатиб, уни стресс ҳолатидан чиқаришга ҳаракат қилди. Ҳуқуқшунос эса, шу пайтгача ижарама-ижара юрган Мунирага уй олиб бериш учун ҳокимликка субсидия ажратишни сўраб хат чиқарди.\nМунира айни дамда анча ўзига келиб қолган. Ҳозирда пенсияга чиқиш учун ҳужжатларини тўпламоқда.\nТаассуфки, юртимизда Мунира каби бир умр бахтсиз аёлларнинг сони оз эмас. Бунга ким айбдор? Муниранинг аччиқ ўтмишини эшитганлар “тақдир эканда”, деб қўя қолишади. Аммо бу тақдирнинг асосий сабабчиси аёлни болалигиданоқ қўллаб-қувватламаслик, вояга етгач, тезроқ ундан қутилиш йўлини қидириш эмасми? Менталитетимизга сингиб кетган бу зарарли стеротипни парчалаб ташлаш вақти келмадими?\nАндижон вилояти Реабилитация ва мослаштириш марказининг “Ишонч телефони”:\nАввалгиси: «…Моҳиранинг ойиси қизини уйига олиб кетди, аммо қудалари “неваралар бизники” дея, фарзандларини беришмади…”\nНавбатдаги:«Вот эта женщина сделала меня несчастной! Если любишь меня, прогони ее!»